Жисмоний камчиликлари муваффақиятга эришишига тўсқинлик қила олмаган Болливуд юлдузи Ритик Рошан 48 ёшда (фото) - 12 Января 2022 - BEPUL MP3 KO'CHIRISH, VIDEO KLIP, FOTO SURATLAR, YANGI\nЧетверг, 2022-01-20, 4:24 PM\nГлавная / Bosh sahifa » 2022 » Январь » 12 » Жисмоний камчиликлари муваффақиятга эришишига тўсқинлик қила олмаган Болливуд юлдузи Ритик Рошан 48 ёшда (фото)\nБолливуднинг маҳоратли актёри Ритик Рошан 2022 йил 10 январь куни 48 ёшни қарши олди.\nРитик Награтх Рошан – Болливуд актёри, ҳинд киносининг энг ёрқин тимсолларидан бири. Бир нечта Filmfare мукофотлари соҳиби 1974 йилда туғилган. У отаси Ракеш Рошан продюсерлик ва режиссёрлик қилган фильмларда энг яхши ролларни ўйнаган: «Варраклар», «Сен ёлғиз эмассан», «Севаман деб айт!» ва бошқалар шулар жумласидан.\nМашаққатга бой болалик\nАктёрнинг онаси Пинки Рошан ҳам асктриса бўлиб, Ритик туғилганида аёлнинг қариндошлари қачондир у ўғлининг муваффақиятлари билан фахрланишини башорат қилишган. Унинг турмуш ўртоғи, режиссёр Ракеш Рошаннинг сўзларига кўра, Ритик актёрлик фаолиятида бундай чўққиларни забт этишини ҳеч ким тасаввур ҳам қилмаган. Айтганча, Ритикнинг катта синглиси Сунаина Рошан ҳам актриса, аммо у Ҳиндистондагина машҳурликка эришган.\nРитик Рошан ва унинг оиласи\nБолалигида бўлажак актёр жуда ҳам шўх бўлган. У туғилганда Пинки атиги 21 ёшда эди ва актрисалик карьерасини оналик билан уйғунлаштиришга ҳаракат қилди. Отаси Ракеш деярли бор вақтини ишга бағишлади. Бир куни, ота-онаси зиёфатга кетганида кичкинтой Ритик кўп қаватли уйнинг 13-қаватига кўтарилиб, йўловчиларга пиво идишларини улоқтира бошлади. Эр-хотин уйга қайтиб, бу ҳолатни кўргач, Ракеш ўғлини биринчи марта урди, кейинчалик у пушаймон бўлди, чунки режиссёрнинг сўзларига кўра, Ритик бунга лойиқ эмасди. У руҳан ҳиссиётларга берилувчан ва йиғлоқи эди. Унинг тарбиясидаги барча камчиликлар эътибор ва ғамхўрлик билан бартараф этилди.\nРитик Рошан туғма нуқсон билан туғилган, унинг ўнг қўлидаги бармоғлари олтита. Ота-она ўғли учун ортича бармоқни олиб ташламасликка қарор қилди. Қолаверса, Ритик 6 ёшида дудуқлана бошлади ва бунинг учун уни Мумбайдаги Шотландия мактабидаги синфдошлари масхара қиларди. Актёрнинг сўзларига кўра, у ер жаҳаннамнинг ўзгинаси бўлган. «Гапни бошламагунингизча ҳамма нарса яхшидек туйилади. Гапни бошлаганингиздан кейин тиқилиб қоласиз. Нима учунлиги номаълум. Юрагингиз тезлашади ва шуни англайсизки, одамлар сизга қарамоқда».\nНутқдаги нуқсони туфайли келажакда Болливуднинг энг ёрқин юлдузи худди оловдан қўрққандек оғзаки имтиҳонлардан қўрқарди. Улардан қочиш учун имтиҳон куни у ўзини касалдек кўрсатарди ёки атайлаб қўлини синдирар эди. 14 ёшида Ритик логопедга ташриф буюришни бошлади. Машғулотлар унга нуқсонни енгишга ёрдам берди, аммо бутунлай тузалмади.\nРитик Рошан ва унинг отаси Ракеш Рошан\nУ ўрта мактабни тугатгандан сўнг Сйденҳам савдо ва иқтисодиёт коллежида бакалавр даражасини олди. Шу билан бирга, у учинчи режиссёр ёрдамчиси сифатида «Коля» фильмини суратга олишда отасига ёрдам беришни бошлади. Оддий ҳинд йигитлари тунги клубларга югуриб, гўзал қизлар билан дўстлашадиган ёшда, у спорт билан шуғулланди, диксия устида ишлади ва профессионал камералар имкониятларини ўрганди. У суратга олиш гуруҳи аъзоларининг ёдида «Ҳаммаси суратга олиш учун тайёр, сер», деган сўзлар билан қолди.\n2000 йилда Ритик отасининг «Севишингни айт» фильмида дебют қилди. Ракеш Рошан аслида Шоҳрух Хонни суратга олмоқчи эди, аммо лойиҳани муҳокама қилиш бўйича йиғилишда режиссёр кутилмаганда бу рол учун янги чеҳра танлаш кераклигини эълон қилди. Ритик синовда бир вақтнинг ўзида бир эмас, иккита ролга эга бўлди: қаҳрамон Амиша Пателга ошиқ камбағал йигит ва унинг бадавлат оиладан бўлган жуфтлиги.\nЁш актёр «FilmFare» мукофотининг энг яхши актёри номинацияси бўйича ғолиб бўлди. Актёр 2002 йилда «Севги туфайли ақлдан озаман» фильмида рол ўйнади, яна иккита лойиҳада иштирок этди. Учала фильм ҳам муваффақиятга эришмади. Танқидчилар унинг отасининг ёрдамисиз ҳеч нарсага қодир эмаслигини айтишди ва карьераси яқин орада тугашини қўшимча қилишди. Аммо актёр ўзини йўқотмади: «Мен муаммоларни ҳал қила оламан, шунинг учун мен муаммоларни яхши кўраман. Улар мени рағбатлантиради».\nРитик 2006 йилда ўз мавқейини тиклай олди. «Доом-2: Ишга қайтиш» фильми унга Айшваря Рай ва Удай Чопра каби юлдузлар билан биргаликда рол ўйнаш имкониятини берди.\nЎша йили намойиш этилган фантастик блокбастер «Криш» бутун дунё бўйлаб катта тижорий муваффақиятга эришди. Ушбу фильмда Ритик супер қаҳрамон Кришна Меҳра ролини ўйнади.\n2000 йилда актёр интерьер дизайнери Сузанна Хонга уйланди. Қизиғи шундаки, жуфтлик светофорда, ҳар бири ўз машинасининг бошқарувида учрашиб қолган. Уларнинг Ридан ва Реҳан исмли икки фарзанди бор. Афсуски, 2013 йилда эр-хотин ажрашди. Сюзаннанинг сўзларига кўра, эри суратга олиш майдончасидаги партнёрлари билан бир неча бор унга хиёнат қилган. Ажримдан кейин Сузанна ва Рошан дўстона муносабатларни сақлаб қолди.\nРошаннинг ўзи эса дудуқланишдан халос бўлмаган, аммо энди бу ҳақда ташвишланмайди. Собиқ турмуш ўртоқлар кўпинча болалар билан бирга сайрга чиқади. 2018 йилда жуфтлик қайта турмуш қуриши мумкинлигини эълон қилган.\n2019 йил январь ойида унинг отаси Ракешга томоқ саратони ташхиси қўйилган ва унинг отаси бу касаллик билан курашиб келмоқда. Ўша йили актёрнинг оиласида катта келишмовчиликлар пайдо бўлди. Бунга сабаб актёрнинг синглиси Сунаинанинг мусулмон эркак билан ўрнатган алоқаси эди. Қизнинг танловига бутун оила қаршилик кўрсатди ва отаси ҳаттоки уни калтаклашгача борди. Актёрнинг ўзи эса синглисида ҳақиқатан ҳам руҳий муаммолар борлигини ва унга ишониш мумкин эмаслигини таъкидлаган.\nБир неча йил олдин Сунаина клиник депрессияни бошдан кечирди ва 140 килограмм вазнга эга бўлиб, ҳаётга қизиқишини бутунлай йўқотди. Актёр уни ошқозон ҳажмини камайтириш бўйича операция ўтказишга кўндирди, бунинг натижасида аёл 70 килограммга озди.\nРитик Рошан ҳозирда\n2021 йилнинг октябрида Ритик Рошан тамил фильми «Викрам Ведҳа»нинг ҳинд тилидаги ремейкини суратга олиш ишларида иштирок этишни бошлаб юборди. Шунингдек, актёр «Рамаяна»нинг янги версиясида Дипика Падуконе билан суратга тушади. Улар Рам ва Ситани гавдалантириши кутилаётган лойиҳада Ranбир Капур ҳам рол ижро қилади.\nҚолаверса, актёр «Криш 4» фильмида ҳам суратга тушиб, бош қаҳрамонни гавдалантиради. Мухлислар анчадан интиқлик билан кутаётганига қарамай, «Криш-4»нинг суратга олишни бошлаш бироз чўзилган, режиссёр Ракеш Рошан эса бунинг боиси бир неча сабаб билан боғлиқлигини таъкидлаган. Шунингдек, у сценарий устида ишлаш ҳали якунига етмаганини маълум қилган. Ритик Рошан «Викрам Ведҳа» ва «Жангчи»дан кейин «Криш-4»нинг суратга олиш ишларида иштирок этишни бошлаб юборади.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 136 | Добавил: #xabarlar, #Yangilik, #newsuz, #ahborot, #новости, #Yangiliklar, #habarlar, #news, #uznews | Рейтинг: 0.0/0


Буюртмачи корхонадан қайта ишлашга берилган хом ашёни қайта ишлаш маҳсулотини реализация қилишга солиқ солиш тартибини қуйидаги икки мисолда тушунтириб берсангиз.\nУлгуржи савдо корхонаси газлама харид қилди ва уни кийим тикиш учун ишлаб чиқариш корхонасига берди. Солиқ солиш мақсадида кийимни реализация қилиш қандай эътироф этилади: товарлар билан савдо қилиш дебми ёки ўз маҳсулотини реализация қилиш дебми?\nИшлаб чиқариш корхонаси хом ашё сотиб олди ва унинг бир қисмини қайта ишлаш учун бошқа корхонага берди. Қайта ишлангандан кейин олинган тайёр маҳсулот экспортга етказиб берилади. Ўз маҳсулотини экспорт қилган ҳолда белгиланган имтиёзлар биринчи корхонага татбиқ этиладими?\n– Эркин алмаштириладиган валютага экспорт қилишда имтиёзлар ва преференцияларни қўллаш мақсадида ўзи ишлаб чиқарган товарларни (ишларни, хизматларни) аниқлаш қоидаларида1 белгиланишича, хом ашёни қайта ишлашга берган корхона учун агар шу берилган хом ашё ўзи ишлаб чиқарган маҳсулот бўлса, ундан олинган маҳсулот ўзи ишлаб чиқарган маҳсулот ҳисобланади.\nБиринчи ҳолда улгуржи савдо корхонаси қайта ишлашга берилган хом ашёни (газлама) олган, уни ишлаб чиқармаган. Шу боис у қайта ишлашдан кейин олган маҳсулот (кийим) товар деб, уни реализация қилиш эса савдо фаолияти деб ҳисобланади.\nИккинчи ҳолда ҳам шунга ўхшаш вазиятни кўрамиз. Ишлаб чиқариш корхонаси четдан харид қилинган хом ашёни қайта ишлашга берган. Шу сабабли ундан олинган тайёр маҳсулот ўзи ишлаб чиқарган маҳсулот деб ҳисобланмайди. Шу муносабат билан у ўз маҳсулотини экспорт қилувчи корхоналарга берилган қуйидаги имтиёзларни қўллашга ҳақли эмас:\nўзи ишлаб чиқарган товарларни ЭАВда экспорт қилишнинг улушига боғлиқ ҳолда – белгиланган фойда солиғи ва мол-мулк солиғи ҳамда ЯСТ ставкаларини 30 ёки 50 фоизга пасайтириш (Президентнинг 5.06.2000 йилдаги ПФ-2613-сон Фармони 1-банди);\nагар корхона микрофирмалар ва кичик корхоналарга мансуб бўлса, ўзлари ишлаб чиқарган товарлар (ишлар, хизматлар)ни экспорт қилишдан тушадиган валюта тушумининг бир қисмини мажбурий сотишдан озод қилиш (Хўжалик юритувчи субъектлар томонидан хорижий валютадаги тушумни мажбурий сотиш тартиби2 3-бандининг «е» кичик банди).\nЎз маҳсулоти ҳамда экспорт учун харид қилинган товарлар учун, башарти чет эл валютасида тўланса, экспортчилар (ҚҚС тўловчилар) ҚҚСнинг ноль даражали ставкасини қўллашлари мумкин (Солиқ кодексининг 212-моддаси).\n2ВМнинг 29.06.2000 йилда 245-сон қарори билан тасдиқланган.


Қримликлар аламини куйлаган Жамала Евронигоҳга йўлланма олиши мумкин\nБу йил “Евронигоҳ” халқаро танловида Украинани тамсил этиши мумкин бўлган пешқадам даъвогарлар орасида қрим-татар миллатига мансуб Жамала ҳам бор. “1944” деб номланган қўшиғида Жамала совет диктатори Иосиф Сталин томонидан 1944 йилда оммавий равишда Ўрта Осиёга бадарға қилинган ўз халқи азоб-уқубатлари ҳақида фиғон қилади.\n6 февраль куни “Евронигоҳ”га танловнинг Киевда ўтказилган биринчи ярим финалида 32 ёшли қўшиқчи Жамала ҳакамларнинг энг юқори баҳосига эга бўлди (9 балл) ва телетомошабинлардан ҳам энг кўп, яъни 160 мингта СМС йиғди.\nҚўшиқчининг миллатдошларидан кўпи 2014 йилда Россия томонидан аннексия қилинган Қримда яшагани учун улар СМС овоз беришда иштирок эта олмаганлар.\n- Жуда афсусдаман. Мени қўллаганларнинг кўпи айнан Қримда эканини биламан. Менга уларнинг жуда кўпи хат ёзишди, қабул қилинмаса ҳам, мени қўллаганлари учун СМСлар юборишибди. Мен уларга: “Пулингизни ҳавога сарфлайсиз, СМСлар ҳисобга олинмайди” десам ҳам, барибир юборишибди, - деди Жамала Озодликнинг украин хизматига берган интервьюсида.\nЖамаланинг ярим финалдаги чиқиши давомли олқиш ва шов-шувга сабаб бўлди.\n- Сен бугун менга мусиқа воситасида Қримни йўқотганимиздан пайдо бўлган дард-оғриқни англатган бўлдинг. Мен сен билан биргаликда юм-юм йиғладим, - деди жюри аъзоси ва Евронигоҳ-2004 ғолибаси бўлган Руслана Лижичко Жамала ўз қўшиғини ижро этиб бўлганидан сўнг.\n“1944” деб номланган, сўзлари инглизча, нақорати эса қрим татарча бўлган композицияда 1944 йил майида 250 минг чоғли қрим татари юртидан бадарға этилгани ҳақида ҳикоя қилинади. Совет ҳукумати уларни немис истилоси пайтида нацистлар билан ҳамкорлик қилганликда айблаган ҳамда Марказий Осиё ва Россиянинг чекка ҳудудларига депортация қилиш ҳақида буйруқ берган.\nҲушинг қайда қолди сенинг? Инсоният хўнграйди,\n“Худоман” деб ўйлайсиз, аммо сиз ҳам фонийсиз,\nҚалбимни, қалбимизни ҳаргиз юлиб олмангиз,\nдея инглизча куйлаган Жамала нақоратда қрим татар тилида “Ёшлигимга тўёлмадим,//Мен бу ерда яшолмадим”, дея афғон чекади.\nДепортациядан кейин ўтган икки йил ичида ватанидан бадарға қилинган қрим татарларнинг 30 фоиздан 50 фоизгачаси ўлиб кетгани айтилади. 2015 йил ноябрида Украина парламенти Қрим татарларнинг 1944 йилдаги депортациясини “геноцид” ўлароқ тан олиш ҳақидаги қарорни маъқуллаган.\n- Бу қўшиқ ҳақиқатан менинг оилам, менинг бувим ҳақида. Бу ҳақда ёзмасам бўлмасди. Мен бу фожиани ёзаётган пайтимда ҳам, саҳнада куйлаётган пайтимда ҳам ич-ичдан ҳис қилиб турдим. Бу бир бағишлов қўшиқ эди. Мен уни куйлашга қийналдим, - дейди Жамала Озодликка берган интервьюсида.\n“1944” композициясини эшитган Жамаланинг миллатдошлари ижтимоий тармоқларда бу қўшиқ бугунги кунда яриморолда Россия расмийлари томонидан қрим татарлари ҳақларининг топталишини ҳам акс эттирганини ёзмоқдалар. Бу фикрга Жамала ҳам қўшилади.\n- Ҳозир қрим татарлари оккупация қилинган ҳудудда яшаяптилар, уларга жуда ҳам қийин. Улар катта босим остида қолганлар, улар изсиз ғойиб бўлмоқдалар. Бу даҳшатли бир ҳол. Мен тарих такрорланишини истамасдим, - дейди Жамала.\nАсли исми Сусана Жамаладинова бўлган қўшиқчи 1983 йили Қирғизистонда туғилган. У болалигидан мусиқа билан шуғуллана бошлаган. Аждодлари бадарға қилинган Қирғизистондан оиласи билан ватанга - Қримга кўчиб келган Жамала аввал Симферополь мусиқа билим юртида, кейин эса Киев Миллий мусиқа академиясида опера қўшиқчилиги бўйича таҳсил олган.\nУкраинада “Евронигоҳ”га танловнинг финал босқичи 21 февраль куни ўтказилиши кутилмоқда. Шу куни украиналиклар ўз мамлакатларини халқаро танловда тамсил этажак қўшиқчини танлайдилар.


Чиқиш визасисиз хорижга чиққан ўзбекистонлик 5 йилга қамалади « Ўзбекистон Халқ Ҳаракати\n18 December 2014 - 8:44\nЎзбекистон Ташқи ишлар вазирлигининг расмий сайтида эълон қилинган маълумотга кўра, “паспортида чиқиш визаси бўлмаган ҳолда ёки муддати ўтган чиқиш визаси билан хорижга чиққан ўзбекистонлик жиноий жавобгарликка тортилади”.\n“Бу модда олдиндан бор кодексимизда. Қонунга хилоф равишда чет элга чиқиш ёки Ўзбекистонга кириш деб номланган ушбу модда эндиликда стикерсиз хорижга чиқиш ҳолатларига ҳам қўлланилади. Фуқаро хорижда юрган пайтда унинг паспортидаги чет элга бориш учун рухсат ёзуви ёпиштириладиган стикери (чиқиш визаси)нинг муддати ўтиб кетса ва бу пайтда фуқаро бошқа бир хориж давлатига саёҳат қилса, у жиноий жавобгарликка тортилади. Дейлик, фуқаро Ўзбекистондан чиқиш визаси билан Туркияга борса, у ерда юрганида чиқиш визасининг муддати ўтиб кетса ва Европага саёҳат қилса, у 223- моддада кўзда тутилган жиноятни содир этган бўлади. Фуқарога жазо белгилашда, унинг неча бор муддати ўтган стикер билан саёҳат қилгани инобатга олиниб, қамоқ муддати шундан келиб чиқади”, деди исмини ошкор қилмаётганимиз масъул мутахасис.\n“Фуқаронинг кўрсатмалари инобатга олиниб, унга фақат жарима ҳам белгиланиши мумкин. 223–моддадан келиб чиқсак, жарима миқдори энг кам ойлик иш ҳақининг икки юз баробаридан тўрт юз баробаригача бўлиши мумкин”, деди мутахасис.\n“Бу ҳам индивидуал тарзда белгиланади. Уч йилдан беш йилгача хорижга чиқиш учун тақиқ қўйилиши мумкин”, деди масъул мутахассис.


АҚШда юк машинасидан ағдарилиб кетган пиццалар ҳаракатнинг тўхташига олиб келди\nАҚШнинг Арканзас штатида музлатилган пиццалар олиб кетаётган юк машинаси иштирокида ноодатий йўл-транспорт ҳодисаси юз берди. Бу ҳақда The Telegraph нашри хабар бермоқда.\nЙТҲ оқибатида юк машинасидан юзлаб пиццалар йўлнинг қатнов қисмига ағдарилган ва 4 соат давомида ҳаракатнинг тўхташига олиб келган.\n“Юк машинаси кўприк устунига тегиб кетган. Оқибатда музлатилган пиццаларни олиб кетаётган юк машинаси тиркамаси кесилиб кетган ва ундан Арканзас ер усти транспорти бошқармаси биноси қаршисидаги йўлга пиццалар ағдарилган”, деб айтилган хабарда.\nБошқарма вакили Денни Стресслнинг айтишича, ЙТҲ оқибатида ҳеч ким жабрланмаган. Йўлни пиццалардан тозалаш учун эса 4 соат талаб қилинган. Таъкидланишича, воқеа юз берган трасса Даллас ва Мемфисдан ғарб томондаги ҳудудларни, Теннеси ва бошқа кўплаб жойларни боғловчи асосий йўлнинг бир қисми бўлган. Шу сабаб воқеа оқибатида катта тирбандлик юзага келган.\nАрканзас юк машинаси пицца\nФазогирлар Халқаро коинот станциясида пицца тайёрлашди (видео)


Қандай қилиб бухгалтерия фаолиятини тўхтатиб қўймасдан касаллик таътилига чиқиш мумкин | BUXGALTER.UZ\nBuxgalter.uz таҳририяти телеграмм-каналида бухгалтерлар одатда қайси режимда касал бўлишлари юзасидан сўров ўтказди. Рисоладагидек касаллик варақасини саноқли кишилар расмийлаштириши маълум бўлди. Қолганлар – таблеткалар қабул қилиш ва физиотерапияни ходимлар учун иш ҳақи ҳисоблаш, ҳисоботлар, қайта ҳисоблашлар ва ДСХО билан бошқа ўзаро ҳамкорлик билан бирга олиб бориб, иш жойларида азоб чекишади. 801 нафар респондентлардан 635 нафари (79%) “Мени ўрнимга ҳеч ким ишламайди” вариантига овоз беришди.\nБухгалтерларнинг нима учун бундай йўл тутишлари, тушунтирмаса ҳам ҳаммага аён. Барибир, бош бухгалтер ҳам бошқа одамларга ўхшаб, шу давр учун ўзининг жонажон бухгалтерияси фаолиятини тўхтатиб қўймасдан касаллик бўйича таътилга чиқиши мумкинми?\nБухгалтер қуйидаги ҳолларда ўзини қандай ҳис қилишидан қатъи назар ишлашни давом эттиради:\nбухгалтерияда – фақат бир киши бўлса;\nраҳбар ишни ташлаб кетмасликни илтимос қилса (қизғин палла, муаммоли вазиятлар, форс-мажор ҳолатлар);\nбухгалтер ўзининг шахсий ҳислатлари туфайли ходимларга аванс ва иш ҳақи тўлашни, солиқлар ва мажбурий тўловларни тўлашни, ҳисоботлар топширишни ва ҳ.к. кечиктира олмайди.\nАгар масалани ҳал қилишга расман ёндашилса, “Бухгалтерия ҳисоби тўғрисида”ги Қонунга мувофиқ корхонада бухгалтерия ҳисобини ташкил этиш учун корхона раҳбари жавоб беради. Бухгалтер эса – бу Меҳнат кодексига мувофиқ ҳақ тўланадиган касаллик таътилига чиқиш ҳуқуқига эга ходим. Демак, бундай вазиятга тайёрланиш лозим.\nОлдиндан нима қилиш лозим?\n«Банк-Мижоз», ЭҲФ тизимларида ишлаш, ҳисобварақ-фактура, ишончномаларни расмийлаштириш, зарур ҳужжатларни чоп этиш ва рўйхатдан ўтказиш;\nиш ҳақини ҳисоблаш ва тўлаш;\nконтрагентлар билан ҳисоб-китобларни юритиш;\nсолиқ ва статистика ҳисоботларини топшириш, солиқларни тўлаш.\nШунингдек, сиз ногаҳон бетоб бўлиб қолсангиз, у ташкилотингизга ДСИдан талабнома ёки хат юборилганлигини текшириш учун солиқ тўловчининг шахсий кабинетига мунтазам кириб туриши керак.\nЎз ўринбосарингизга йўл-йўриқ кўрсатинг, унга ўзингиз бўлмайдиган вақт учун аниқ режа тузиб беринг, устувор вазифалар ва уларни бажариш вақтини белгиланг.\nСизнинг бетоблигингиз мобайнида бош бухгалтер вазифаларини ва бирламчи ҳужжатларга (ҳисобварақ-фактуралар, юкхатлари, тўлов топшириқномалари, ишончномалар, таққослаш далолатномалари ва ҳоказо) имзо қўйиш ҳуқуқини юклаш, шунингдек ЭРИ, муҳр,бурчак тамғаси ва бошқа ҳужжатларни топширишни раҳбарнинг буйруғи ва қабул қилиш-топшириш далолатномаси билан расмийлаштириш керак.\nАгар барчаси шунчаки осон бўлмаса...\nВазият бухгалтерияга бир нафардан ортиқ ходим қабул қилиш имконини бермайдиган ташкилотларда, сиз ишга чиқмасликка мажбур бўладиган ҳолат учун раҳбарингиз билан ҳаракатлар режасини муҳокама қилинг. Вариант сифатида – шу вақт мобайнида вазифалар ходимлар ўртасида қуйидаги тартибда тақсимланиши мумкин:\nвақтинча ишларни бирга олиб бориш;\nСизда ўринбосарингизга ўргатиш учун унчалик кўп вақт бўлмаса, корхонанинг молиявий аҳволи эса унчалик танг бўлмаса – бухгалтерия ҳисоби ва солиқ солишга масофадан ўқитиш дастурлари сизга ёрдам беради. “Норма”да, мисол учун, - bir.uz бухгалтер малакасини баҳолашнинг масофавий тизими мавжуд. Нисбатан кўп бўлмаган пул эвазига ва сизнинг ўринбосарингизни асосий ишидан ажратмаган ҳолда барча зарур сирларга – ноль даражадан бош бухгалтер даражасигача ўқитади. Тўғри, бу ҳақда олдиндан қайғуриш лозим, сабаби ҳар қандай ўқиш вақт талаб қилади.\nАгар тўсатдан оғриб қолсангиз, сизда ҳали тайёрланган ўринбосар бўлмаса...\nЯқин 7-10 кунда сизда имкон қадар камроқ иш бўлиши учун ўз режаларингизни қайта кўриб чиқинг. Санкция хатарисиз кечиктириш мумкин бўлган барча ишларни кечиктиринг!\nМахсус тайёргарлик ва билим талаб қиладиган барча нарсани (ҳисобот) уйда бажаришга тўғри келади. Бинобарин, бунинг учун тегишли шароитлар яратилиши керак (муҳим ходимлар контактлари, ишлайдиган компьютер, интернет, агар зарур бўлса, компаниянинг маълумотлар базаларига кириш имконияти ва ҳоказо).\nРаҳбар билан техник ишларни («Банк-Мижоз» ЭҲФ тизимларида ишлаш, ҳисобварақ-фактура, ишончномаларни расмийлаштириш, ҳужжатларни чоп этиш ва рўйхатдан ўтказиш ва ҳоказо) вақтинча кимга юклашни муҳокама қилинг. Кўпинча, ушбу иш ҳажмини раҳбарларнинг ўзи ўз зиммасига олади.\nБунда ходимлар исталган пайтда сиз билан маслаҳатлаша олишлари учун сиз ҳар доим алоқада бўлишингизга тўғри келади. Бу кейинчалик ўзингиз тузатишингизга тўғри келадиган хатолар эҳтимолини камайтиради.\nВа ниҳоят, раҳбарда бухгалтер ҳатто масофадан ҳам ишлай олмаслиги мумкин бўлган ҳолатлар учун ўзининг шахсий режаси бўлиши лозим. Бу ҳолда кадрларга доир муаммоларни ҳал этиш учун у ёки бухгалтерияни ўз қўлига олиши ёки текширилган аутсорсинг ташкилоти билан шартнома тузиши лозим бўлади.\nҚандай қилиб карантин даврида навбатдан ташқари таътилга чиқиш мумкин\n“Касаллик таътили”да ҳайфсан олиш мумкинми?


Oливье салати тайёрлаш рецепти - колбаса ва гуштли тури, босқичлари, сирлари тайёрлаш рецепти\nVatanda.Com » Пазандалик » Салатлар » Oливье салати тайёрлаш рецепти - колбаса ва гуштли тури, босқичлари, сирлари\nOливье – салатлар қироли бўлиб, хар бир уй бекасининг байрам дастурҳонида биринчи ўринни эгаллайди. Ушбу маёнезли салатнинг рецепти жуда оддий, уни тайёрлаш ва эслаб қолиш осон. Аксарият инсонларда ушбу салат янги йил шукухи билан боғланади. Қуйида унинг турли тайёрланиш усуллари келтирилади.\nКOЛБАСАЛИ OЛИВЬЕ РЕЦЕПТИ\nТайёрлаш вақти: 1 соат | Портсиялар сони: 7-8\nҚайнатилган картошка – 400 г;\nҚайнатилган сабзи – 150 г;\nТузланган бодринг – 200 г;\nҚайнатма колбаса – 300 г;\nКонсерваланган яшил нўҳат – 1 банка;\nҚайбатилган туҳум – 6 дона;\nМаёнез – 300 мл;\nКўк пиёз – 1 боғ (36 г);\nТуз (ҳохишга қараб) – таъбга кўра;\nТуйилган мурч (ҳохишга қараб) – таъбга кўра.\nТуз масаласига келганда, ушбу рецептда салатга туз солмаслик хам мумкин, чунки тузланган бодрингнинг тузи йетарли бўлади. Қўшиш истаги бўлса, уни салатга оҳирида, таътиб кўргач солиш керак.\nКолбасали оливье тайёрлаш босқичлари:\nКартошка пўстлоғи билан қайнатилади, пишгач совутиб олинади, кейин пўстлоғидан тозалаб, майда кубик шаклида тўғралади.\nСабзи пўстлоғи билан қайнатилади, пишгач совутилади ва пўстлоғидан тозалаб, майда кубиклар шаклида тўғраб олинади.\nТуҳум хам қайнатилади, совугач, пўсти тозаланади ва майда кубик қилиб тўғралади.\nАрчилган бодринг ва колбаса хам шу тарзда тўғрлалади.\nИдишга тўғралган сабзавотлар, колбаса ва яшил нўҳат солинади, сўнг маёнез қўшиб аралаштирилади. Колбасали оливье салати тузи таътиб кўрилади, агар зарур бўлса, таъбга кўра яна қўшилади.\nТOВУҚ ГЎСХТЛИ OЛИВЙЭ ТАЙЙOРЛАСХ\nТовуқнинг тўш гўшти – 1 дона;\nКартошка – 3-4 дона;\nЙирикроқ сабзи – 1 дона;\nЯнги узилган бодринг – 1 дона;\nТузланган бодринг – 4-5 дона;\nМаёнез – 4 ош қошиқ;\nТуз, мурч – таъбга кўра.\nКартошка ва сабзи олдиндан қайнатиб қўйилади, бу уларнинг яҳши совуши учун керак. Сабзавотлар мазали чиқиши сирларидан бири – улар қайнатиладиган сувга туз қўшиш керак.\nКартошка, сабзи ва туҳум пўстидан тозаланади.\nМасаллиқлар таҳминан нўҳат катталигида кубик қилиб тўғраб олинади. Барчаси чуқурроқ идишда аралаштириб олинади.\nЯнги ва тузланган бодринг пўстидан тозаланади ва майда кубчалар шаклида тўғралади. Бодринглар аралашмаси масаллиқлар аралашмасига қўшилади.\nТовуқ тўшчаси тузли сувда қайнатиб олинади. Аввал кўндалангига, кейин эса узунасига кесилади, сўнг кубик қилиб тўғралади.\nТовуқ хам бошқа масаллиқлар сақланаётган идишга солинади ва барчаси яҳшилаб аралаштирилади. Агар салат дархол столга тортиқ қилинмаса, бу холда идиш устини озиқ-овқат плёнкаси билан махкам ёпиш ёки узоқ сақлаш учун ишлатиладиган идишга солиш ва совутгичга қўйиш тавсия этилади.\nМаёнезга бир чимдим туз ва мурч солинади. Товуқли оливье салатига бевосита дастурҳонга тортишдан олдингина маёнез қўшилади.\nСалатни чиройли тарзда тортиқ қилиш учун маҳсус халқачалар олиб, уни ликопчага қўйиб, халқача ичига зич қилиб салат солиш мумкин. Сўнг устидан кўкатлар билан безатилади. Ёқимли иштаха!\nКЛАССИК OЛИВЬЕ САЛАТИ\nЎртача катталикдаги қайнатилган картошка (бироз эскироғини олиш мақсадга мувофиқ) – 4 дона;\nСабзи – 1 дона;\nЯҳшилаб қайнатилган туҳум – 4 дона;\n“Докторская” колбасаси – 300 г;\nЎртача катталикдаги тузланган бодринг (янги узилгани хам бўлади) – 3 дона;\nКонсерваланган яшил нўҳат – 1 банка (200 г);\nМаёнез – 200-300 г;\nҲохишга кўра кўра петрушка ва шивит барглари;\nСабзи, картошка ва туҳум яҳшилаб қайнатиб олинади.\nТуҳум, картошка, колбаса хамда сабзи бир ҳил катталикда кубик шаклида тўғралади.\nБодрингни тўғраб олиб, суви сиқиб олинади, акс холда салатда суюқлик кўпайиб кетади.\nТўғралган махсулотларнинг барчаси аралаштириш учун идишга солинади, консерваланган нўҳатнинг суви тўкиб ташланади ва у хам масаллиқларга қўшилади. Якунида тузи ростлаб олинади ва мурч қўшилади. Тортиқ қилишдан аввал 1 соат совутгичда ушлаб олиш афзал.\nOЛИВЬЕ ТАЙЁРЛАШ СИРЛАРИ\nҚуйидаги маслахатларга риоя қилсангиз, салат янада мазалироқ чиқади:\nБарча масаллиқлар нўҳатлар катталиги билан гармонияда бўладиган ўлчамли кубиклар қилиб тўғралиши. Бу холда истеъмол вақтида бирининг таъми иккинчисиникидан устун келмайди. Қолаверса, кўриниши хам яҳшироқ бўлади.\nАнъанавий рецептда қайнатма колбаса ишлатилади. Бироқ бу мол гўшти, товуқ гўшти ёки бошқа турдаги гўштдан фойдаланишга тўсқинлик қилмайди. Қай бирини танлаш албатта кишининг ўз ҳохишига боғлиқ. Бироқ айнан байрамона салат учун анъанавий ретсепт доирасидан четлашмаган маъқул.\nСалат совутгичда узоқроқ сақланиши учун унга маёнезни бевосита дастурҳонга тортиқ қилишдан олдин қўшиш керак.\nЭнг мос келадиган заправка – тенг нисбатларда аралаштирилган ҳонаки сметана ва ёғли маёнездир. Ёғсиз маёнезлардан фойдаланиш тавсия этилмайди.\nСалатга бодринг қўшмаслик хам мумкин. Масаллиқларнинг барчаси қайнатилганлиги боис, юмшоқ бўлади, бироқ бодринг уларнинг ичида ажралиб туради. Бодрингни хуш кўрмайдиганлар унинг ўрнини бошқа масаллиқлар улушини тенг миқдорда ошириш орқали қоплашлари мумкин.


Наҳотки! Мактабларда ҳадис илми ўргатилади… - 28 Июня 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nВоскресенье, 21.07.2019, 08:14\nГлавная » 2019 » Июнь » 28 » Наҳотки! Мактабларда ҳадис илми ўргатилади…\nАввалроқ, бугун, 28 июнь куни Ислом тараққиёти марказида Халқаро Пресс-клубнинг навбатдаги анжумани ўтказилаётгани ҳақида хабар берган эдик.\nТадбирда Ўзбекистон Реcпубликаси Президент маслаҳатчиси, спичрайтери Хайриддин Султоновга журналистлар томонидан қачон мактабларда Имом ал-Бухорий, Ат-Термизий ҳадислари ўқитилиши юзасидан саволлар берилди.\n"Бизда мактаб дарсларига ҳадис, Қуръон илми киритилмаган бўлса-да, одобнома, маънавият асослари, ватан туйғуси ҳақида, тарих ва жаҳон динлари тарихи дарсликларимиз бор. Уларнинг ҳар бирида озми-кўпми ҳадислар, дин уламолари ва Ислом дини ҳақида маълумотлар бор. Гап уни миқдор, ҳажм жиҳатдан қанча бўлишида эмас. Биз ўтмишда яратилган мероснинг ҳаммасини кўр-кўрона қабул қилишимиз керак эмас. Бу бугунги тараққиётимизга хизмат қиладими-йўқми?\nМисол учун, Нодирабегим ҳам дин ниқоби билан ўлдирилган. Шунинг учун бу масалага ўта ҳассослик билан ёндашишимиз керак. Исломни яхши тушуниш учун илм керак, аввало динни ўргатувчиларнинг ўзида илм бўлиши керак. Беш йил араб тилини ўқиб, араб тилида ўз биографиясини ёзиб беролмайдиганлар бор. Динни ўрганишга сабр тоқати етадиган одамлар керак. Шунинг учун ёппасига ҳар бир мактабда дин дарсини ўтиш тўғри келмайди. Бизга энг мос келадиган шиор, "Дилинг Аллоҳда, қўлинг ишда бўлсин”, дейилган. Ҳозир бизда умуман мос бўлмаган қора кийимларга бурканишмоқда. Авваллари бизни оналаримиз беш маҳал намоз ўқиса-да, қора матоларга бурканмаганку?!\nАввало дин юрагимизда, дилимизда бўлиши лозим. Дин кўз-кўз қилинмайди. Яна бир гап, дин бор ва диндор бор. Дин, бу – албатта ўзгармас ҳақиқатлар мажмуаси. Аммо диндорга хато қилиш, янглишиш хос. Шунинг учун диндорлар фақат тўғри гапиради, дея ўйлашимиз ҳам тўғри эмас. Қонунларимизда виждон эркинлиги мустаҳкамлаб қўйилган шуни ҳеч қачон унутмаслигимиз керак. Мана шундай Ислом цивилизацияси марказиларини биз дин бўйича мутахассислар етишсин, деб бунёд этмоқдамиз. Алоҳида иқтидорли болаларни эса махсус диний билим юртларда тарбиялаш мақсадга мувофиқ”, дейди Хайриддин Султонов.


Жаннатий ўн саҳоба: Абдураҳмон ибн Авф розияллоҳу анҳу (64-қисм) | Azon.uz - Ахборот-таҳлилий портал\n867 23:29 21.01.2021\nАбдураҳмон ибн Авф розияллоҳу анҳу Пайғамбар соллаллоҳу алайҳи ва салламнинг барча жангларида бирга қатнашганлар. Бадр жангида ҳам душманга қарши курашиб, мислсиз жасорат кўрсатдилар. Аллоҳнинг душманларидан Умайр ибн Усмон ибн Каъб Таймийни айнан шу киши ўлдирдилар. Ибн Авф Бадр уруши давомида бир неча совут ва бошқа қурол-аслаҳаларни ўлжа қилиб олдилар. У киши уруш майдонида ўлжаларини кўтариб келаётиб, жоҳилиятдаги дўстлари Умайя ибн Халафга кўзлари тушди. У билан бирга ўғли Али ибн Умайя ҳам бўлиб, ота- бола қаерга қочишларини билмай турар эдилар.\nУмайя Абдураҳмон ибн Авфдан совут ва бошқа ўлжаларни ташлаб, ўзини ўғли билан асир қилиб олишни илтимос қилди. У киши қўлларидаги ўлжаларни ташлаб, иккисини асир қилиб, олдиларига солиб ҳайдаб кетдилар. Абдураҳмон ибн Авф Бадр урушида яна ушбу умматнинг фиръавни лақабини олган машҳур кофир Абу Жаҳлнинг қатл этилиши тафсилотига гувоҳ бўлиб, бу ишда ҳам иштирок этдилар. Бу ҳақда сияр китобларида ибн Авфнинг ўзидан шундай ривоят қилинади: “Бадр куни сафда турган эдим. Ўнгимга ва сўлимга қарасам, ансорийлардан бўлган иккита ёш йигитча туришибди. Ўзимча “Булардан кўра, каттароқлари келганда яхши бўлармиди”, дедим. Биттаси менга имо қилди-да, “Амаки, Абу Жаҳлни танийсизми?” деди. “Ҳа. Унда нима ишинг бор, эй биродаримнинг ўғли?” дедим. “Эшитишимча, у Расулуллоҳ соллаллоҳу алайҳи ва салламни сўкар эмиш. Жоним измида бўлган Зотга қасамки, агар уни кўриб қолсам, иккимиздан ажали етган ўлмагунча уни тек қўймайман!” деди у. Унинг гапидан таажжубга тушдим. Иккинчи йигитча ҳам менга имо қилиб, шунга ўхшаш гапни айтди. Кўп ўтмай, одамлар ичида кезиб юрган Абу Жаҳлни кўриб қолдим. Дарҳол икковларига “Сизлар сўраган одам анави” деб, уни кўрсатдим. Улар зудлик билан етиб бориб, унга бирданига қилич солишди. Сўнгра икковлари бориб, Расулуллоҳ соллаллоҳу алайҳи ва салламга бунинг хабарини беришди...”\nБир йил ўтиб, Уҳуд жанги бўлганида Абдураҳмон ибн Авф унда ҳам катта фидокорлик кўрсатдилар. Расулуллоҳ соллаллоҳу алайҳи ва салламнинг атрофларида собит турган оз сонли муҳожир ва ансорлардан бири эдилар. Уҳуд урушида у киши йигирмадан ортиқ жойларидан ярадор бўлдилар. Ўша жароҳатлардан бири Абдураҳмон ибн Авф розияллоҳу анҳунинг умр бўйи оқсоқ бўлиб қолишларига сабаб бўлди. Шунингдек, худди ўша Уҳуд урушида у кишининг бир неча тишлари тушиб кетди ва гапиришлари нуқсонли бўлиб қолди. Аллоҳ таолонинг йўлида олган жароҳатлари Ислом учун курашда кўрсатган қаҳрамонликларини тақдирлаб берилган олий нишонлар сифатида бир умрга сақланиб қолди. Бир куни Пайғамбар алайҳиссалом қўшинни сафарга жўнатмоқчи бўлдилар. Саҳобаларга “Аскарларнинг от-улов, қурол-яроғ ва йўл озуқаси учун ёрдам қилинглар”, дедилар. Бу чақириққа биринчи бўлиб Абдураҳмон ибн Авф қўшилди.\nУйига кетди ва тезда қайтиб келиб “Эй Аллоҳнинг Расули, менда тўрт минг динор бор эди, ярмини Аллоҳ йўлида қарз бераман, қолган икки мингини бола-чақамнинг нафақаси учун қолдирдим” деди. Фахри коинот “Аллоҳ берган молингга ҳам, бола-чақанг эҳтиёжи учун қолдирган молингга ҳам барака ато этсин”, деб дуо қилдилар. Табук юриши чоғида ажойиб бир воқеа содир бўлди, Аллоҳ таоло Абдураҳмон ибн Авфни бирорта мусулмонга насиб этмаган шарафга эриштирди. Намоз вақти кириб қолди, лекин Пайғамбар алайҳиссалом ҳадеганда келавермадилар. Шунда Абдураҳмон ибн Авф қавмга имом бўлиб намозни бошлади. Ҳали биринчи ракат тугамай туриб Расулуллоҳ соллаллоҳу алайҳи ва саллам келиб, намозхонлар сафига қўшилдилар ва Абдураҳмон ибн Авфга иқтидо қилиб намозни адо этдилар. Башарият саййиди, пайғамбарлар имоми Муҳаммад ибн Абдуллоҳга имом бўлишдан ортиқроқ шараф ва мақом бормикан?!\nПАЙҒАМБАР АЛАЙҲИССАЛОМДАН КЕЙИН...\nПайғамбар соллаллоҳу алайҳи ва саллам вафот этиб, Абу Бакр Сиддиқ розияллоҳу анҳу халифа бўлганларида Абдураҳмон ибн Авф розияллоҳу анҳу шўро мажлиси аъзоси сифатида жамиятнинг турли масалаларини ҳал қилишда фаол қатнашдилар. Ибн Асокирнинг ривоят қилишича, Абу Бакр Сиддиқ розияллоҳу анҳу Рум жангини ирода қилганида Алини, Умарни, Усмонни, Абдураҳмон ибн Авфни, Саъд ибн Абу Ваққосни, Саъид ибн Зайдни, Абу Убайда ибн Жарроҳни, Бадр аҳли ҳамда муҳожир ва ансорларнинг катталарини чақирдилар. Ана шу маслаҳатлашув мажлисида Абдураҳмон ибн Авф ўрнидан туриб шундай деди: “Эй Расулуллоҳнинг халифаси! Албатта, у Румдир. Бани Асфардир. Қаттиқ темирдир. Шиддатли рукндир. Менимча, уларнинг устига бирдан бостириб боришимиз дуруст эмас. Лекин бир гуруҳ отлиқларни юборамиз. Улар чекка ўлкаларга ғазот қилиб, ҳузурингга қайтадилар. Агар бир неча марта шундай қилсалар, уларга катта зарар етказадилар. Уларнинг ерларидан ўлжалар оладилар. Шундай қилиб, душманлар ўтириб қолади. Сўнгра сен Яман ерларига, Рабиъа ва Музарга одам юбориб, ҳаммаларини ҳузурингда йиғасан. Кейин хоҳласанг, ўзинг жанг қиласан, хоҳласанг, бошқани жанг қилдирасан” деди.\nАбдураҳмон ибн Авф ҳазрат Умарнинг халифаликлари пайтида ҳам Ислом уммати манфаати йўлида катта ишлар қилдилар. У киши халифанинг ёнида туриб, кишиларга келган ёрдамни тарқатиш ёки кечаси билан ухламай, мусофирларни қўриб чиқиш билан машғул бўлар эдилар.\nАллоҳ таоло ўзларига берган мол-мулкдан кишиларга хайр-эҳсон қилишда ҳам бошқаларга ўрнак эдилар. Анас розияллоҳу анҳудан ривоят қилинишича, Ойша розияллоҳу анҳо уйларида туриб, Мадинада шовқин-сурон овозларини эшитдилар ва “Нима бўляпти?” дедилар. “Абдураҳмон ибн Авфнинг карвони Шомдан ҳар хил моллар олиб келди” дейишди. Карвон етти юз туядан иборат эди. Мадина шовқинга тўлиб кетди. Шунда Ойша розияллоҳу анҳо “Расулуллоҳ соллаллоҳу алайҳи ва салламнинг “Абдураҳмон ибн Авф¬ нинг жаннатга эмаклаб кираётганини кўр¬дим”, деганларини эшитдим”, дедилар. Бу гап Абдураҳмонга етиб борди. Шунда у “Агар қодир бўлсам, албатта, тик туриб кираман”, деди ва карвонни эгар-жабдуғи ва юклари билан Аллоҳ йўлига атади”. Етти юз туяга юк бўлган тижорат молини туялари, эгар-жабдуқлари билан садақа қилиб юбориш учун Муҳаммад соллаллоҳу алайҳи ва салламнинг имон дорилфунунини битирган сахий бой бўлиш керак эди. Етти юз туяга юк бўлган тижорат молини туялари, эгар-жабдуқлари билан садақа қилиб юбориш учун Абдураҳмон ибн Авф розияллоҳу анҳу керак эди.\nАбдураҳмон ибн Авф розияллоҳу анҳу Исломнинг катта олими эдилар. У киши Пайғамбар соллаллоҳу алайҳи ва салламнинг тириклик вақтларидаёқ бошқаларга фатво берадиган оз сонли кишилардан бири эдилар. Бу у кишининг турли савобли амаллари ва кенг миқёсдаги тижорат ишлари илм олиб, катта олим бўлишларига тўсиқ бўла олмаганини кўрсатади. У кишининг олимликлари ҳазрат Умар даврларида, ижтиҳодга эҳтиёж кўп тушган пайтда иш берди. У киши одил халифанинг ёнларида юриб, ўз илмлари билан мусулмонлар оммасига катта фойда келтирдилар.\nСарвари олам вафотларидан кейин Абдураҳмон ибн Авф у зотнинг покиза завжалари хизматида бўлдилар. Уларнинг барча ҳожатларини сидқидилдан бажарар, сафарга боришса, кузатиб чиқар, ҳажга боришса, бирга ҳаж қилар эдилар.\nТуялари устига тахтиравон ўрнатиб берар, дам олишга тўхташганида имкони борича қулай шароит туғдириш пайида бўлардилар. У мусулмонларга, хусусан, мўминларнинг оналарига жуда меҳрибон эди. Бир гал ўзларига қарашли бир ерни қирқ минг динорга сотиб, пулини Расули акрамнинг оналари Омина бинти Ваҳб қабиласига, фақир мусулмонларга, Маккадан Мадинага кўчганларга, Пайғамбар алайҳиссаломнинг аёлларига тақсимлаб бердилар. Ойша онамизга улушларини олиб келишганида буни ким бериб юборганини сўрадилар. “Абдураҳмон ибн Авф” деган жавобни эшитгач, “Аллоҳнинг Расули мендан кейин сизларга фақат сабр-бардошли кишиларгина меҳрибончилик қилишади”, деган эдилар”, деб қўйдилар.\nАбдураҳмон ибн Авф бутун умри давомида Пайғамбар алайҳиссалом дуоларининг баракотини ҳис қилиб юрдилар. У киши саҳобаларнинг энг бойига, Мадинадаги энг кўп мулк эгасига айландилар. Тижоратлари ақл бовар қилмайдиган даражада кучайиб кетди. Етти юз, саккиз юз туяли карвонлари тинимсиз шаҳарга дон-дун, ун, мой, кийим-кечак, идиш-ашёлар, халққа керакли бошқа молларни етказиб келар, мадиналиклардан ортганини бошқа шаҳарларга олиб бориб сотардилар. У киши мол-мулкларининг баракали бўлиши сабабларидан бири у кишининг фақат ҳалол ризққа рағбат қилишлари, ҳаром ва шубҳали нарсалардан узоқда бўлишларида эди.\nУ киши шунчалик катта давлат эгаси бўлишига қарамай, қўли очиқ, ниҳоятда сахий одам эдилар. Молларини ҳеч кимдан аяб ўтирмас, муҳтожларга ҳамиша ёрдам қилар, сўрашдан уялганларга пинҳона кўмак берар эдилар. Ҳатто бир гал қўшинга беш юз отни миндириб юборган бўлсалар, бир гал мингта туяни эҳсон қилиб юбордилар.\nМахсус Мақолалар Жаннатий ўн саҳоба Ашараи мубашшара\n125 22:00 01.03.2021\n967 21:00 01.03.2021


"Hikmatlar xazinasi" китоби\nҲикматлар гоҳида тўғри йўл топишингизда, гоҳида бир қарорга келишингизда, гоҳида эса оддийгина ҳордиқ чиқаришингизда катта ёрдам беради, шундай эмасми?! Қўлингиздаги китоб чиндан-да ҳикматлар хазинаси сифатида сизга қўл келса, биз мақсадга етган бўламиз.\nҲикматли сўзлар... Асрлар ғилдираги остида эзғиланса-да, яна ўзгача бўй кўрсатиб, одамларга наф улашадиган иборалар... Шундай эмасми?!\nБу сўзларни ўқиб-уққан кишини ким дейиш мумкин? Шахсан мен донишмандлар дердим. Негаки, улуғ донишмандларнинг олтинга тенг бундай фикрларини ўқиб, тушуниб, ундан наф олиш ҳам улкан билим ва тафаккур талаб қилади.\nМазкур китобда ўтмишда яшаб ўтган буюк даҳоларнинг ёзиб қолдирган сўзлари-ю насиҳатлари жамланган экан, сиз азизларнинг ҳам ҳаёт йўлингизда асқотса, ажаб эмас. Зеро, ҳамма даврда бирдай жаранглаган фикр асло ўлмайди.\nЗамонамизда яшаётган бир олим акамиз: "Биз эртага имкониятлардан фойдаланмаганимиз учун жавоб берамиз", деганида ниҳоятда ҳақ эди. Дарҳақиқат, имкониятлардан вақтида фойдалана билиш-да доноликдир. Умид қиламизки, қўлингиздаги "Ҳикматлар хазинаси" ҳам ўз ўқувчилари учун катта бир имконият бўлиб хизмат қилади.


Сума Чакрабарти Ўзбекистоннинг иқтисодий ривожланишини юксак баҳолади | O'zbekiston Respublikasining Malayziyadagi Elchixonasi\nСума Чакрабарти Ўзбекистоннинг иқтисодий ривожланишини юксак баҳолади\nТОШКЕНТ, 10 август. /«Дунё» АА/. Озарбайжоннинг «Trend az» ахборот агентлигида EТТБнинг собиқ президенти Сума Чакрабарти билан суҳбат эълон қилинди. С.Чакрабарти интервьюда Ўзбекистонда амалга оширилаётган ислоҳотларга ҳам тўхталиб, Президентимиз Шавкат Мирзиёев раҳбарлигида мамлакатимизда амалга оширилаётган ўзгаришларни эътироф этди, деб хабар бермоқда «Дунё» АА мухбири\n«Сўнгги йилларда Ўзбекистон иқтисодиёти жуда яхши ривожланмоқда. Мамлакатда йилига беш фоиздан олти фоизгача ўсиш кузатиляпти. Бу Президент Шавкат Мирзиёев томонидан илгари сурилган иқтисодий ислоҳотлар туфайли”, деб таъкидлайди Хорижий мамлакатларнинг ривожланиш институти васийлик кенгаши раиси, Европа тикланиш ва тараққиёт банкининг собиқ президенти Сума Чакрабарти.\n«Ушбу ислоҳотлар сармоявий муҳитни яхшилаш, валюталар, нархлар ва савдони эркинлаштириш, солиқ ставкаларини пасайтириш ва мажбурий меҳнатдан воз кечишни ўз ичига олади. Ушбу ёндашув "The Economist" журнали томонидан Ўзбекистоннинг 2019 йилда ҳақли равишда “Йил мамлакати”, деб эътироф этилишини таъминлади. �?қтисодий ўсиш ҳукуматга ўз даромадларидан саноатда ҳам, хизмат кўрсатиш соҳасида ҳам инвестицияларни ошириш учун фойдаланишга имкон берди», дея қайд этган С.Чакрабарти.\nЕТТБ собиқ президентининг сўзларига кўра, барча мустақил баҳолар (масалан, Жаҳон банки) Ўзбекистоннинг бизнес секторида шаффофлик таъминланаётганини кўрсатмоқда.\nУнинг таъкидлашича, Жаҳон банкининг «�?ш юритиш қулайлиги» рейтинги сўнгги ҳисоботида Ўзбекистон сўнгги ўн икки ойда ишбилармонлик муҳити энг яхшиланган йигирмата мамлакат қаторига киритилган.\n«Ўзбекистон инвесторлар манфаатларини ҳимоя қилишни кучайтиришга, солиқларни тўлаш тартибини соддалаштиришга, савдодаги тарифсиз тўсиқларни камайтиришга, шунингдек, шартномалар бажарилишини сезиларли даражада енгиллаштиришга алоҳида эътибор қаратди. Ўзбекистон 2011 йилда Жаҳон банки рейтингида 166-ўринни эгаллади. 2019 йилга келиб эса Президент Шавкат Мирзиёев ташаббуси билан амалга оширилган ислоҳотлар натижасида Ўзбекистон 69-ўрингача кўтарилди», дейди С.Чакрабарти.\nШунингдек, у Ўзбекистоннинг Жаҳон савдо ташкилоти (ЖСТ)га кириш бўйича музокаралари қайта бошланганидан мамнунлигини билдирди.\n«Ўзбекистоннинг ЖСТга кириш жараёни қайта бошлангани жуда яхши янгилик. Аъзоликка эришиш учун ҳали кўп иш қилиниши керак. Ўзбекистон ушбу устувор йўлда АҚШ, Европа �?ттифоқи, Япония ва Жанубий Корея билан ҳамкорлик қилмоқда», деди С.Чакрабарти.\nШунингдек, у ЖСТга аъзо бўлиш жараёни келгусидаги иқтисодий ислоҳотларнинг катализатори бўлиши мумкинлигини ва ЖСТга аъзо бўлиш Ўзбекистон жаҳон бозорларининг 95 фоизига киришига имкон беришини таъкидлади.\n«Ўзбекистон Евроосиё иқтисодий иттифоқига аъзо бўлиш учун қўшнилари, Қозоғистон ва Қирғизистон тажрибасига таяниб, харажатлар ва имтиёзларни синчковлик билан кўриб чиқиши керак», дейди у.\nСума Чакрабарти ЕТТБ президенти сифатида 2012 йил июлидан 2020 йил июлгача ишлаган. Ўзбекистон Президенти Шавкат Мирзиёев «Ўзбекистон ва ЕТТБ ўртасида стратегик шериклик ўрнатиш ва кўп қиррали ҳамкорликни кенгайтиришдаги хизматлари» учун Сума Чакрабартини 2020 йилнинг 14 июнида «Дўстлик» ордени билан мукофотлади.\n2020 йилнинг 2 июлида Хорижий мамлакатларнинг ривожланиш институти С.Чакрабартини васийлик кенгаши раиси этиб тайинланганини эълон қилди.


Мудофаа вазирлиги расмийси ҳарбий хизматчилар карантин тадбирларининг бир неча турларига жалб қилинганини айтиб ўтди.\nМудофаа вазирлиги ахборот хизмати раҳбари Баҳром Зулфиқоров 7 апрель куни АОКАда ўтказилган брифингда карантин даврида ҳарбий техникаларнинг жалб қилиниши тўғрисидаги саволга жавоб берди.\n«Ҳарбий хизматчиларнинг хизмат ўташ тартибини белгиловчи тегишли Низомларга мувофиқ навбатчилик ва хизматга жалб этилган ҳарбий хизматчилар ўзларига бириктирилган шахсий ҳимоя воситалари, анжомлари ва бириктирилган қуроллари билан хизмат ўтайдилар.\nШунингдек, ҳарбий бўлинмаларда белгиланган гуруҳ, секция, экипаж ва ҳисоб деган тушунчалар бор. Алоҳида жойларда ва блокпостларда хизмат ўтаётган кичик бўлинмалар ўз таркибидаги ҳарбий техникалар билан хизмат ўтамоқдалар», дея унинг сўзларини келтирмоқда Kun.uz мухбири.\nМудофаа вазирлиги вакили ҳар куни пойтахт кўчаларида, вилоят ва туман марказларида, аҳоли яшаш пунктларида фуқаролар карантин қоидаларига риоя қилиши, бесабаб кўчаларга чиқмасликлари бўйича ҳарбий техникалар ёрдамида тарғибот ишлари олиб борилмоқда.\n«Бу махсус техникани БТР билан адаштирмаслик керак. Минг афсуски, айрим фуқароларимиз бу техникаларни кўриб турли хил салбий муҳокамаларга ҳам йўл қўймоқдалар.\nМаълумот учун, тарғибот ишларига жалб қилинган БРДМ-2 зирҳли техника базасидаги ЗС-82 овоз узаткичли мослама айнан тарғибот ва мунозаралар ўтказишга мўлжалланган. Унинг овоз узатиш қуввати 6 км масофагача етади. Шаҳар ва аҳоли яшаш пунктларида ҳар бир кўчага кириб чиқиш каби ишларни енгиллаштириш мақсадида ушбу техникалар жалб қилинмоқда.\nҲурматли ва азиз юртдошлар, нима бўлганида ҳам ҳарбий техникалар ва ҳарбий хизматчилар бу синовли даврда эзгу мақсадлар учун ушбу тадбирларга жалб қилинмоқдалар. Бир вақтнинг ўзида доимий бурчимиз хисобланган юртимиз тинчлиги ва осойишталигини таъминлаш бўйича вазифамизни бажармоқдамиз», дейди у.


Ҳинд шеърияти | Страница 2 из 3 | www.ziyouz.uz\nБош саҳифа Жаҳон шеърияти Ҳинд шеърияти (2)\nК. В. Тирумалеш (1940 йили туғилган) — ҳинд шоири. Ҳайдарободдаги Чет тиллари институтида дарс беради. Бир неча шеърий китоблар муаллифи. Ҳиндистондаги Каннада тилида шеърлар ёзади. ТЎҒЛОҚ Тун эди. Бир бутун Деҳлининг Жимликка кўмилган ҳар ёғи. Бўш уйларнинг очиқ эшиги. Ишониш давоми…\nҲинд шеъриятининг ёрқин намояндаларидан бири Хариванш Рай Баччан 1907 йил 27 ноябрда қадимий Оллоҳобод шаҳрида туғилган. У, Умар Хайём, Байрон, Шелли, Китс шеърияти руҳида шаклланган. Оллоҳобод дорилфунунини битирган. Унинг асарлари теран реализм, инсонпарварлик, гражданлик, ватанпарварлик билан йўғрилган. Хариванш Рай Баччан давоми…\n“ЮЗ ШEЪР” китобидан * * * “Кетган қайтади, хотин! Бас, ҳадеб йиғлайверма, Қара, ранг йўқ юзингда!” – дедим ёримга дилгир. Ўзининг ёшлигидан уялиб, ғамза ила Шивирлади: ”Сен кетсанг, ўлиб қоламан, ахир!” * * * Ёш маъшуқа сафардан қайтиб келган эрининг давоми…


Одам ўлдириш гуноҳи кабирадир — XOJA BUXORIY O'RTA MAXSUS BILIM YURTI\nОдам ўлдириш гуноҳи кабирадир\nАллоҳга ҳамду санолар, пайғамбаримизга салот ва саломлар бўлсин.\nҲеч кимга сир эмас кейинги вақтларда ижтмоий тармоқларда адашган оқим ва тоифаларнинг вакиллари дин номидан гапириб кўпгина фитналарга сабаб бўлишмоқда. Минг афсуски уларнинг ботил даъволарига алданиб қолаётганлар ҳам топилмоқда. Энг ачинарлиси бундайларнинг сони кундан кунга кўпайиб бормоқда. Шунинг учун халқимизга соф исломий ақидани тўғри тушунтириш ва адашган тоифаларнинг ботил даъволарини асоссиз экани исботлаш ҳар қачонгидан муҳим ҳисобланади.\nЖонкуяр устозлардан Рустамжон домла ва Раҳматуллоҳ Термизий домлалар ўзларига хос услуб билан ватандошларимизга муқаддас ислом динининг асл моҳияти, динимизда бажариш лозим бўлган амаллар, ибодат ва муомалат масалалари каби мавзулардаги чиқишлари билан кўпчиликнинг диққат эътиборига тушиб улгирдилар.\nЎтган ҳафта “facebook”да Аҳмад Муҳаммад номли профилда ушбу икки устозга ўлим билан таҳдид қилишга қаратилган қуйидаги “…Ўлдириш керак. Жиддий айтяпман, ўлдириш керак уни. Бир ҳамла қилиб, бир кечада Термизий, Рустам, уни бир ёқлик қиворилса, қолганлари бироз сергак тортиб, ўзига келарди. Албатта планни пишиқ қилиб, холис Аллоҳнинг ризолигини мақсад қилган ҳолда киришилса” – деган сатрлар пайдо бўлди.\nАфтидан Аллоҳнинг ризосини топиш мусулмоннинг қонини тўкишда деб ҳисоблайдиган бу каби нобакор нусхалар одам ўлдиришнинг қанчалар оғир гуноҳ эканини билмайдилар шекилли. Ёхуд билсалар-да мақсадалари йўлида ҳар қандай пасткашликдан ва жиноятдан тап тортмайдилар. Зеро бундан бир неча йил муқаддам шунга ўхшаш диний соҳа вакилларини ўлдиришга қаратилган хунрезликка қўл ҳам урган эдилар.\nХўш! Динимизда қасддан одам ўлдириш ҳақида нималар дейилган?\nАллоҳ таоло айтади: «Ким қасддан бир мўминни ўлдирса, унинг жазоси жаҳаннам бўлиб ўша жойда абадий қолажак. Ва у Аллоҳнинг ғазаби ва лаънатига дучор бўлган, Аллоҳ унинг учун улуғ азобни тайёрлаб қўйгандир» (Нисо сураси, 93).\nИбн Масъуд розияллоҳу анҳу айтадилар: «Расулуллоҳ соллаллоҳу алайҳи васалламдан: «Аллоҳ наздидаги энг улкан гуноҳ қайси?» деб сўраган эдим, «Аллоҳга бошқани тенг деб билишинг, ҳолбуки, У сени яратган», дея жавоб бердилар. «Бу ростдан ҳам улкан гуноҳ, сўнг қайси?» деган эдим, «Овқатингга шерик бўлишидан қўрқиб, фарзандингни ўлдиришинг!» дедилар. «Кейин-чи?» деб сўраган эдим, «Қўшнингнинг хотини билан зино қилишинг», дея жавоб бердилар» (Муттафақун алайҳ).\nРасулуллоҳ соллаллоҳу алайҳи васаллам: «Агар икки мусулмон қиличлари билан тўқнашсалар, ўлдирган ҳам, ўлган ҳам дўзахда», дедилар. «Ё Расулуллоҳ, бу-ку қотил, бироқ мақтулнинг гуноҳи нима?» деб сўрашди. Шунда у зот: «У ҳам биродарини ўлдиришга иштиёқманд эди», дедилар (Муттафақун алайҳ).\nИмом Абу Сулаймон Хитобий айтадилар: «Бу ҳукм бирон таъвил сабаб билан эмас, балки ўзаро адоват, тарафкашлик ёки дунё, обрў, мансаб туфайли урушганларга тааллуқлидир. Бироқ, кимда-ким боғийларга қарши жанг қилса ёки ўзини ё оиласини мудофаа қилса, бу таҳдиднинг унга дахли йўқ. Чунки у ўзини ҳимоя этиш учун жанг қилишга буюрилган бўлиб, мақсади биродарини ўлдириш эмас. Ахир у зот соллаллоҳу алайҳи васаллам: «У ҳам биродарини ўлдиришга ҳарис – иштиёқманд эди», деганлар!»\nКимки боғий ёки йўлтўсар мусулмонга қарши жанг қилса, уни ўлдиришга ҳарис иштиёқманд бўлмайди. Аксинча, ўзини мудофаа қилади, холос. Агар тажовузкор ўз ишини тўхтатса, унга тегмайди, таъқиб этмайди. Ҳадис бундай кишилар ҳақида ворид бўлмаган, уларнинг дахли йўқ. Аксинча, ҳадисда бундай (шаръий) сабаб бўлмай туриб, жанг қилганлар ирода қилингандир. Валлоҳу аълам.\nИбн Умар розияллоҳу анҳу айтганларки: «Ноҳақ қон тўкиш сира қутулиб бўлмайдиган ҳалокатли ишлардандир» (Бухорий ривояти).\nПайғамбар соллаллоҳу алайҳи васаллам айтдилар: «Қиёмат куни инсонлар орасида биринчи бўлиб қонлар хусусида ҳукм қилинади» (Муттафақун алайҳ).\nРасулуллоҳ соллаллоҳу алайҳи васаллам айтдилар: «Аллоҳга дунёнинг завол топиши мусулмон кишининг қатл этилишидан кўра енгилроқдир» (Муслим ва бошқалар ривояти).\nХулоса ўрнида Рустамжон домланинг юқоридаги таҳдидга берган жавобларини айтиб ўтсак, “ҳамма замонда одамлар халқ ва дин ғамида хизмат қилгувчиларни жинни, сеҳргар ва ёлғончига чиқариб уларга ўлим билан таҳдид қилиб келган”.\nPrevious БИР ҲАДИС ШАРҲИ\nNext Ўз жонига қасд қилиш – гуноҳи кабира


05:00 / 02.03.2017 4558 pdf Ўқиш режими + -\n«Албатта, яҳудий ва насоролар бўямайдилар. Бас, уларга хилоф қилингиз», дедилар».\nШарҳ: Яъни, яҳудий ва насоролар соч-соқолларининг оқ тушган толаларини рангини бошқа рангга бўямайдилар. Сизлар, эй умматим, уларга хилоф қилиб, соч-соқолларингизнинг оқарган толаларини бошқа рангга бўянг, деганлари. Қайси рангга бўяшга рухсат йўқлиги келаси ҳадиси шарифда баён қилинади.\nАбу Қуҳофа розияллоҳу анҳуни Макка фатҳи куни олиб келинди. Унинг соч-соқоли худди сағомадек оппоқ эди. Бас, Расулуллоҳ соллаллоҳу алайҳи васаллам:\n«Буни бирор нарса ила ўзгартиринглар. Қорадан четланинглар», дедилар».\nШарҳ: «Абу Қуҳофа розияллоҳу анҳу» ҳазрати Абу Бакр Сиддиқнинг оталари. У киши мўмин-мусулмон бўлишларига қарамай ўта қариликлари ва кўзлари кўрмаслиги сабабидан ҳижрат қила олмай Маккаи Мукаррамада қолиб кетган эдилар. Маккаи Мукаррама фатҳ этилган куни Абу Қуҳофа розияллоҳу анҳуни Пайғамбар соллаллоҳу алайҳи васалламнинг ҳузурларига зиёратга кўтариб олиб келишган. Шунинг учун ҳам, ушбу ривоятда:\n«Абу Қуҳофа розияллоҳу анҳуни Макка фат-ҳи куни олиб келинди», дейилмоқда.\n«Унинг соч-соқоли худди сағомадек оппоқ эди».\n«Сағома» гули ҳам, меваси ҳам оппоқ бўладиган ўсимлик.\nБас, Расулуллоҳ соллаллоҳу алайҳи васаллам:\nАслида кўпинча соч-соқолнинг оқи ҳинно(хина) билан ўзгартирилади. Шунинг учун соч бўяш ўрнига соч ҳиннолаш ҳам дейилади. Лекин ҳиннодан бошқа нарса билан бўлса хам жоиз. Фақат қора ранг бўлмаса, бас.\nАнас розияллоҳу анҳудан:\n«Набий соллаллоҳу алайҳи васаллам бўяганмилар?» деб сўралди.\n«У зот озгинагина оқликка етганлар, холос», деди у.\n«Албатта, У зот бўямаганлар. Агар хоҳласам, соқолларидаги оқ толаларни санай олардим», дейилган.\n«У зот бўямаганлар. Фақатгина анфақада бир оз, икки яноқда бир оз ва бошда бир оз яккам-дуккам оқлик бор эди», дейилган.\nШарҳ: «Анфақа» - пастки лабнинг остида, ўртада, жағнинг устида ўсиб турадиган толалар.\nРивоятлардан кўриниб турибдики, Пайғамбар соллаллоҳу алайҳи васалламнинг соч-соқоллари сезиларли оқармаган ҳолларида вафот этган эканлар. Олтмиш уч ёшларида бу ҳолда бўлишлари ҳам ҳозирги шароитга солиштирадиган бўлсак, нодир ҳисобланади. Эҳтимол, ўша давр учун ҳам нодир бўлгандир. Чунки баъзи ривоятларда зикр қилинишича, ҳазрати Абу Бакр ва ҳазрати Умар розияллоҳу анҳумолар икковлари ҳам «хизоб»-соч бўяш иши қилган эканлар.\n«Набий соллаллоҳу алайҳи васаллам туки йўқ кавшни кияр ва соқолларини варас ҳамда заъфарон ила сарғайтирар эдилар. Ибн Умар ҳам шундоқ қилар эди».\nШарҳ: «Варас» Яманда ўсадиган сариқ гулли ўсимлик. У билан бўялган нарса қизғиш тус олади.\nБу ривоят олдингисига зид маънони келтирмоқда. Уламо аҳли ривоятларни яхшилаб ўрганиб чиққанларидан кейин, Анас розияллоҳу анҳу ушбу, кейинги ривоятда зикр қилинган ишдан бехабар қолганлар, шунинг учун ўзларининг билганларини ривоят қилганлар, дейишган.\nАбу Римса розияллоҳу анҳу айтадилар:\n«Набий соллаллоҳу алайҳи васалламнинг ҳузурларига отам билан келдим. У зот соқолларини ҳинно билан бўяб олган эдилар».\nШарҳ: Мана шу иш машҳур ва кенг тарқалган. Ҳозирда ҳам кўпчилик соқолини ҳиннолайди. Кўпчилик мусулмон халқларда соқолни бўяш истилоҳи йўқ, балки соқолни ҳиннолаш истилоҳи машҳур.\n«Ушбу оқликни ўзгартириш учун энг яхши нарса ҳинно ва катамдир», дедилар».\nШарҳ: «Катам» Яманда ўсадиган ўсимлик бўлиб, бўялганда қора ранг беради. Уни ҳинно билан аралаштириб бўялганда эса, қизғиш-қорамтир ранг ҳосил бўлади.\n«Охирги замонда соч-соқолини кабутарнинг жиғилдонига ўхшатиб қорага бўяйдиган қавмлар бўлур. Улар жаннатнинг ҳидини ҳам ҳидламаслар», дедилар».\nШарҳ: Ушбу ривоятдаги «кабутарнинг жиғилдонига ўхшатиб» деган маънони, уламо аҳли икки хил тушуниш мумкин, дейдилар.\nБиринчиси, охирги замонда бир қавмлар чиқадики, улар соқолни фақат жағларига худди кабутарнинг жиғилдонига ўхшатиб қўядилар. Бунда, суннатга хилоф қилиб, фақат ияккагина соқол қўйиш ҳам қораланган бўлади.\nИккинчиси, охирги замонда бир қавмлар чиқадики, улар соқолни худди кабутарнинг жиғилдонига ўхшатиб қорага бўяб юрадилар.\nДемак, икки мазкур иш ҳам яхши эмас экан. Уламо аҳли соч-соқолни қорага бўяш ҳақидаги барча далилларни чуқур таҳлил қилиб чиққанларидан кейин соч-соқолни қорага бўяш макруҳ, деган қарорга келишган.\nОиша розияллоҳу анҳодан ҳинно ила бўяш ҳақида сўралди. У киши:\n«Ҳечқиси йўқ. Лекин мен ёқтирмайман. Чунки ҳабибим соллаллоҳу алайҳи васаллам унинг ҳидини ёқтирмас эдилар», дедилар».\nШарҳ: Соқолга тегишли маълумотларни аввал келтирдик. Энди уламо аҳли соч ҳақидаги ҳужжат ва далилларни жамлаб таҳлил қилиб чиқиб, тартибга солган ҳукмлардан баъзиларини зикр қиламиз;\n1. Инсоннинг сочи ўзида турганида ҳам, олинганидан кейин ҳам покдир.\n2. Инсоннинг сочини сотиб ёки бирор нарса учун ундан фойдаланиб бўлмайди.\n3. Вафот этган одамнинг сочини олиб бўлмайди.\n4. Киши ўз сочини яхшилаб парваришлаб юриши лозим.\n5. Сочни ўстириб ёки ҳаммасини олдириб юриш жоиз.\n6. Кокил қўйиш жоиз эмас.\n7. Соч қўйган одамлар уни икром қилишлари лозим. Ювиб, тараб, мойлаб юриш билан.\n8. Сочнинг оқини юлиш макруҳ.\n9. Сочни қоп-қора рангдан бошқа рангга бўяш жоиз.\n10. Улама соч қилиш ҳаром.\nШарҳ: Яққол кўриниб турибдики, Исломда аёл кишиларнинг ўзларига қарашларига, гўзаллик ва латофатларини турли йўллар билан сақлаш, парвариш қилишларига катта эътибор берилган. Ҳаддан ошмай, меъёрида пардоз ишларининг ўрнига қўйилиши тарғиб қилинган.\nRaxmatullo 04:31 / 15 май\nАллоҳга шукур соч ва соқол бўяш ҳақида жуда кўп саволларим бор эди, Алҳамдулиллаҳ ҳаммасига жавоб топтим. жуда фойдали ва бугунги кундаги долзарб мақола болибди. Аллоҳ рози бўлсин сизлардан.\n05:00 / 02.03.2017 1591\n05:00 / 02.03.2017 2010\n3728 09:00 / 20 июль\n4263 16:25 / 13.12.2017\nМактаб даврларини эслаганимизда беихтиёр хаёлимизнинг бир четидан синф доскаси ҳам ўрин олади. У шунчалар кўп ишлатилганидан оқ рангга киргандек эди гўё. Ёки давоми...\n3596 17:33 / 04.09.2017\n2189 05:00 / 02.03.2017


Кузатувчиларга кўра, Венесуэла президенти Уго Чавес ташрифига Минскда жуда катта тайёргарлик кўрилган.\nВенесуэла президенти Уго Чавес 16 октябр куни Минскка борди ва президент Лукашенка билан учрашиб, Беларус заводларининг “кейинги 200 йиллик эҳтиёжини қоплайдиган” миқдорда нефт етказиб беришни ваъда қилди.\nКейинги пайтларда Москва нефтга экспорт солиғини оширганидан сўнг Минск Вэнесуэладан кўпроқ нефт олишга уринаётган эди. Шу боис Венесуэла президентининг бу ваъдаси Беларус раҳбарига жуда хуш ёқди.\nБеларус президенти Александр Лукашенка бундай келишув учун Венесуэла президентига яқин дўст оҳангида миннатдорчилик билдирди.\n- Қадрли Уго, шундай оғир дамда Беларус халқига кўрсатган мислсиз ёрдаминг учун яна бир карра миннатдорчлик билдираман. Хотирласанг керак, бир вақтлар сен менга: “Бизга суянишингиз мумкин” деган эдинг. Айни пайтда сиз венесуэлаликлар бизга қилган бу яхшилигингизни биз нимагаки қодир бўлсак — биз эса кўп ишларга қодирмиз — шу қодир бўлганимиз қадар қайтаришга тайёрмиз, - деди Беларус президенти.\nАйни пайтда Чавес ҳам бундай сўзларга муносиб жавоб миннатдорчилигини билдирар экан, 2011 йилдан бошлаб, уч йил давомида Беларусга 30 миллион тонна нефт етказиб берилишини ваъда қилди.\nНорасмий хабарларга кўра, келишувнинг умумий қиймати 19 миллиард 400 миллион доллар атрофида бўлиши мумкин.\nОдатан, популистик чиқишлари билан танилган Чавес бу келишувдан кейин Украинага борадиган нефт билан бу давлат заводларининг кейинги 200 йиллик эҳтиёжини қоплаш мумкинлигини айтди.\nАйни пайтда Чавеснинг бу ваъдаси жамоатчилик ёдига ёнилғи бобида Беларус ва Россия можаросини солмоқда.\nРоссия йиллар давомида Беларусга бозор нархидан арзонроқ нархда газ ва нефт етказиб бераётган эди. Кейинчалик Москва Россиядан имтиёзли нархда газ олаётган Минск эҳтиёжидан ортганини бозор нархида Европанинг бошқа давлатларига сотаётганидан норози бўлди.\nКейин эса кескин равишда июн ойидан Беларусга кетаётган газнинг маълум миқдорини қисқартирди. Бундан эса Беларус орқали Россиядан газ оладиган бошқа Европа давлатлари ҳам азият чекди.\nКейинчалик Россия Беларус билан бир муросага келиш ва бу билан Европа давлатларининг газ узилиб қолишидан туғилган ҳадигини туширишга уринди. Хусусан, Чавес ташрифи олдидан — 15 октябр куни Россия Бош вазири Владимир Путин “Газпром” ширкатига Беларус билан 2015 йилга қадар муддатга шартнома тузишга эришиш тўғрисида кўрсатма берган эди.\nМинскда Лукашенка билан учрашган Венесуэла президенти айни пайтда Лукашенка декабрда бўладиган президентлик сайловида яна бир муддат қолиш учун ғалаба қозона олишига ишончи комил эканини ҳам айтиб ўтди.\n- Декабр ойидаги сайловда сиз ғалаба қозонишингизга мутлақо ишончимиз комил. Биз буни нишонлашни ҳозирданоқ бошлашимиз мумкин. Зеро, Беларус ҳозир бораётган йўлини давом эттириши керак, назаримизда, - деди Уго Чавес.\nЧавес Беларусга Москва сафаридан сўнг келди. Бундан кейин у Украина, Эрон ва Сурияга боради.


Қиз бола ўзганинг омонати - Huquq.uz\nҚиз бола ўзганинг омонати\n16:30 - 13.12.2021\nГазетамизнинг 2021 йил 2 декабрь кунги 48-сонида “Вояга етмаган қиз кимдан ҳомиладор экани маълум бўлди” сарлавҳали мақола чоп этилди. Самарқандда юз берган ушбу аянчли воқеа юртдошларимизни ларзага солгани аниқ.\nАниқланишича, онасининг хуштори 13 ёшли қизни зўрлаган Ҳали гўдак қизга бундай ҳайвоний муносабат унинг ўз уйида содир бўлган. Қиз 2019 йил январь ойидан ҳозирги кунга қадар ўгай отаси уни мажбурлаб келаётганини, бу ҳақда онасига айтишдан қўрққанини баён этган.\nМазкур ҳолатда жабрдийдани зўрлаган шахсдан ҳар қанча нафратлансак шунча кам. Шу ишни қилиш учун инсон нақадар тубан ва пасткаш бўлиши керак, буни тасаввурига ҳам сиғдиролмайди киши. Аммо бир жиҳатни унутмаслик керак. Бундай ҳолатлар — аслида жамиятнинг оғриқли нуқталари — оилавий муҳит бузилиши, тарбиясизлик, оилавий ажралишларнинг ҳалокатли оқибатларидан. Таъкидлаш жоизки, оила инсон ҳаётига тўкислик бағишлайди, бахт келтиради. Оила тинчлиги маҳалла ва юрт тинчлигига дахл қилади. Фарзандлар тарбияси бевосита оиладан бошланиб, оиланинг мустаҳкам бўлиши, ундаги муҳитнинг соғлом бўлиши жуда муҳим. Инсонни улуғлайдиган фазилатлар энг авввало оилада камол\nФарзанд ўғил бўлсин, қиз бўлсин уни авайлаб-асраб вояга етказиш ота-онанинг бурчи. Аммо кейинги пайтларда оилалар орасидаги ажримлар минг асрлардан буён шаклланган анъаналаримизга путур етказмоқда. Ота-оналар ажрашиб кетаверади, аммо ҳамма жабру ситам болалар зиммасига тушади. Пароканда оилаларнинг аксариятида, назаримда, ажрашишдан сўнг фарзандларнинг болалиги ҳам тугайди\nЭнди ота ва она ўз йўлидан кетади, бошқа турмуш қуриб, фарзандли бўлишар ҳам. Бироқ ташлаб кетилмаса-да, бола барибир эътибор ва меҳрдан четда қолгандек сезади ўзини. Самарқандлик қиз уни дунёга келтирган ва асраб-авайлай олмаган ота-онасининг гуноҳлари қурбони. Ахир, “Бировнинг боласи бировга қолмасин” деб халқимиз бекорга айтмаган.\nФикримнинг исботини яқинда бир кўрсатувда кўрдим. 25-30 ёшлардаги ғамгин аёл — кўрсатув қаҳрамонининг ўтмиши ниҳоятда мудҳиш: “…Ўшанда 4 яшар қизча эдим, — дейди у. — Ота-онам ажрашганидан сўнг онам бошқа турмуш қуриб, мени ҳам янги оиласига олиб келди. Бир куни уйда ҳеч ким йўқлигида ўгай отам мени чақирди-да… Бировга чурқ этсам, омон қолдирмаслигини айтиб қўрқитди. Ўшандан буён йигирма йилдан зиёд вақт ўтди, аммо бу даҳшатни унутолмайман. Ҳаётим тугагандек гўё…”.\nКўрсатув қаҳрамонининг ушбу фикрларини шунчаки эшитиб бўлмайди. Психологларнинг айтишича, тўрт яшар бола улғайгач, кўп нарсани эслолмаслиги мумкин, аммо кучли стресс, азоб, қўрқув ҳиссини унутолмайди. Бу бечора қиз гўдакликдаёқ зўравонлик қурбони бўлган. Бировга дардини айтолмаса-да, турмушга чиқиш ҳақида ҳеч ўйламаган, чунки: “Бунга нолойиқман деб биламан ўзимни. Эсимни танибманки, меҳнат қиламан”, дейди у. Ақл бовар қилмайдиган жиҳати эса шунча вақтдан буён ҳолинг не деб сўрамаган ота энди пайдо бўлиб, қизи вояга етгач, ундан алимент талаб қилиб судга берибди. Одам бўлиш нақадар қийин…\nШарқ тарбиясида қиз боланинг номуси ўлимдан оғир. Қиз отаси, ака-укалари, қариндош-уруғларининг номусини ҳам елкасида ташийди. Бир пасткашнинг тажовузига учраб, номуси топталган қизларга барибир жамият “ола қарайди”. Гуноҳсиз, жабрдийда бўла туриб, номи булғанади, баъзан бунинг охири даҳшатли оқибатларга тақалади. Шу боис қиз болани эҳтиётлаш қанча зарур бўлса, зўравонликка учраганлар ҳақида эшитганда жим қараб турмаслик ҳам хотин-қизлар ҳимоясини шунча кучайтиради.\nЯна бир мулоҳаза. Самарқандлик қиз “бу ҳақда” онасига айтолмагани — қиз бола ва она ўртасидаги оғриқли ва муаммоли жиҳат. Қиз болаларнинг аксарияти табиатан тортинчоқ. Айниқса, ўсмирлик пайтидаги жисмоний ва маънавий ўзгаришлар боис у жуда ҳассос ва таъсирчан, шу билан бирга қалбидаги кечинмаларини айтишдан орланадиган бўлиб қолади. Агар она ва қиз бола ўртасида самимийлик, дўстона муносабат ўрнатилса, у юрагини онасига айта олади. Қизларга энг яқин дўст, маслаҳатгўй онаси эканини, онадан сир яширмаслик кераклигини ҳам гўдакликдан сингдириб борган маъқул. Тегажоқлик, шилқимлик каби тажовузкорона ҳаракатлар олдида жим қолмасликни уқтириш жоиз.\nБир сўз билан айтганда, қиз болалар миллат эртаси, бировнинг омонати. Уларни оқ ювиб, оқ тараб, диёнатли, ўқимишли, ибо-ҳаёли этиб эгасига узатсак, унинг бахтиёрлигига ҳисса қўшган бўламиз. Қизлар тарбиясидаги битта хато жамият учун катта хатарга айланиши мумкинлигини асло ёддан чиқармаслигимиз керак.


ОФКдан келган меҳмонлар Қўқонга ташриф буюришди\n19 октябрь, 2017, 19:21\nБугун Осиё Футбол Конфедерациясининг стратегик режалаштириш, маркетинг ва инфратузилма масалалари бўйича йўриқчиси Эльнур Мамедов ҳамда ЎФФ маркетинг бошқармаси бошлиғи Бахтиёр Маметовлар Қўқон шаҳрига ташриф буюришди. Бу ҳақда "Қўқон-1912" жамоаси матбуот хизмати хабар бермоқда.\nМеҳмонлар ташриф давомида дастлаб "Қўқон-1912" жамоаси тассаруфидаги автовокзал, барда сотиш цехи ҳамда пойабзал фабрикаларида бўлиб, у ерларда ташкил қилинган ишлар билан яқиндан танишдилар.\nШунингдек меҳмонлар 51-сонли мактабгача тарбия муассасасида ташкил қилинган "Жажжи шунқорлар" футбол гуруҳи фаолияти билан ҳам танишдилар. У ерда болажонларга яратилган шароитлар мехмонларда илиқ таассурот қолдирди\nОФК ҳамда ЎФФ ходимлари жамоага қарашли "Марказий" стадионда бўлиб, у ерда футболчилар ва мухлисларга яратилган шароитлар билан атрофлича танишдилар. ОФК мутахасиси стадион майдонини яхшилаш ҳамда мухлисларга янада қулайликлар яратиш борасида ўзининг тажрибалари билан ўртоқлашди.\nТашриф сўнгида клубимиз рахбарлари, матбуот ва маркетинг бўлими ва стадион ходимлари иштирокида давра суҳбати бўлиб ўтди. Эльнур Мамедов ҳамда Бахтиёр Маметовлар жамоа инфратузилмаси ва клубда қилинаётган ишлар ўзларида жуда яхши таассурот қолдирганини баён этишди. ОФК йўриқчиси Э.Мамедов клубни стратегик ривожлантириш ва маркетинг борасида ўзининг қимматли маслаҳатлари билан ўртоқлашди. Меҳмон "Қўқон-1912" жамоасининг келажакдаги потенциалини юқори баҳолади.


ХОТИРА « Ўзбекистон Халқ Ҳаракати\n06 October 2019 - 16:38\nМашъум октябрь. 81 йил аввал худди шу кунлари миллатимизнинг энг зиёли фарзандлари, миллатпарпарвар фидоийлари отилган.\nФақат отилгангина эмас, мурдалари умумий қабрга кўмиб, теккислаб , бирор белги қўйилмай йўқ қилиб ташланган.\n2016 -йил Юдаков уй-музейида бир гурух ижодкорлар Абдурауф Фитратнинг қизи Севара опа билан учрашув уюштирган эдик. Суҳбат чоғида манфур тузум қурбони бўлган зиёли инсон ҳаёти ҳақида биз билмаган ва эшитмаган анча хақиқатларни билиб олдик.\nДиққатингизни қуйидаги бир вароқ қоғозга қаратмоқчиман. Абдурауф Фитрат қамоққа олинганида уйидаги бор нарсалар рўйҳатга олиниб, мусодара қилинган экан. Уй жиҳозлари майли(зеро, рўйхатда кўзга кўрингулик жихознинг ўзи йўқ), ички кийимлар, эски дастрўмолча, болаларнинг иштончасигача мусодара қилиб олиб кетганлар, уларга шундай буйруқ берганлар нақадар тубан одамлар бўлишган…\n…Шунақа қилишмаса ҳам бўлмасдида! Кимсан, XX аср ўзбек адабиёти, фани ва маданиятининг йирик вакили, қомусий билимга эга олим, адабиёт назариячиси, ўткир тилшунос, бетакрор драматург ва шоир, жанговар публицист, ношир ва журналист, талантли давлат ва жамоат арбобидан ҳеч қандай из қолмаслиги, унинг оиласи ҳам йўқсилликда, қашшоқликда йўқ бўлиб кетиши керак эди.\nҚуйида ўша рўйхат ва Абдурауф Фитратнинг 1938 -йили олинган сўнги суратидир. Суратнинг асли Ўзбекистон МХХ нинг архивида 4269 тартиб рақамдаги жилдда сақланади.


Туркия элчиси Нодира Қодирова ўлими юзасидан ТИВга чақирилди – Газета.uz\nТуркиянинг Ўзбекистондаги элчиси Нодира Қодированинг ўлими юзасидан тушунтириш олиш мақсадида ТИВга чақирилди.\n9 ноябр 2019, 16:41 Жамият\n8 ноябрь куни Ўзбекистон ташқи ишлар вазирининг ўринбосари Дилшод Ахатов Туркиянинг фавқулодда ва мухтор элчиси Эр Меҳмет Сурайяни жорий йил 23 сентябрь куни Анқарада Ўзбекистон фуқароси Нодира Қодированинг ўлими билан боғлиқ вазиятга тушунтириш олиш учун таклиф қилди. Бу ҳақда ТИВ матбуот хизмати хабар тарқатди.\nЭлчи тергов объектив олиб борилиши, Ўзбекистон томони эса тезкор ва мунтазам тарзда терговнинг бориши ва натижалари тўғрисида хабардор қилинишини маълум қилди, дейилади хабарда.\nЭслатиб ўтамиз, 23 ёшли Нодира Қодирова ҳукмрон «Адолат ва тараққиёт партияси» депутати, истеъфодаги генерал-майор Сирин Уналнинг уйида энагалик қилган. У иш жойида депутатга тегишли тўппонча билан ўз жонига қасд қилган.\nАввалроқ Ўзбекистоннинг Туркиядаги элчихонаси ватандошимизнинг фожиали ўлими билан боғлиқ вазият назорат остида эканини маълум қилган эди. Анқара прокуратураси тергов тадбирлари олиб борилаётгани, жумладан, гувоҳлар сўроқ қилинмоқда, телефон сўзлашувлар ва электрон ёзишламалар мазмуни ўрганилаётгани хабар қилинди.


08 март 2021, Тошкент вақти: 17:56\nАҚШ Адлия вазирлиги Россияга тегишли МТС телеком ширкатининг Ўзбекистондаги фаолияти юзасидан ҳам тергов бошлади. Ўтган ҳафта АҚШ расмийлари Ўзбекистонда фаолият бритадиган бошқа иккита мобил ширкати устидан ҳам тергов бошлаган эди. Vimpelcom, TeliaSonera ва МТС шикатларининг Ўзбекистондаги фаолияти АҚШ ва Европанинг бир неча давлати томонидан тафтиш қилина бошлаши ўтган ҳафта Швейцария прокуратураси Гулнора Каримова пул ювишда гумон қилинаётганини эълон қилган пайтга тўғри келди. Vimpelcom ва МТС ширкатларининг Россияга қарашли экани инобатга олинса, таҳлилчилар бу ҳодиса АҚШ Россия амалдорлари ва олигархларига нисбатан санкциялар жорий қилган пайтга тўғри келаётганига ҳам эътибор қаратмоқда.\nҲафта бошида АҚШ Қимматбаҳо қоғозлар ва биржа операциялари бўйича комиссияси МТСнинг Ўзбекистондаги собиқ фаолиятини текшира бошлагани маълум бўлган эди. Орадан икки кун ўтиб МТС ширкати, энди АҚШ Адлия вазирлиги ҳам собиқ Ўздунробита мобил оператори устидан тергов бошлаганини эътироф этди.\nМТС матбуот вакили Дмитрий Солодовников Озодлик билан суҳбатда АҚШ Адлия вазирлигидан ширкатнинг Ўзбекистондаги фаолияти тўғрисидаги маълумотларни тақдим қилиш тўғрисида сўровнома келганини тасдиқлади.\n- Ҳа, мен АҚШ адлия вазирлигидан фаолиятимиз тўғрисида маълумотларни тақдим қилиш борасида сўровнома келиб тушганини тасдиқлайман. Бу сўровнома 19 март куни келиб тушди. Ундан бир кун аввал АҚШ қимматбаҳо қоғоз ва биржа операциялари бўйича комиссиясидан ҳам кўнгилли ва мажбурий бўлмаган тарзда маълумотларни тақдим қилиш борасида илтимоснома келиб тушган эди, деди МТС расмийси.\nОзодликнинг МТС ширкати АҚШ терговчилари билан ҳамкорлик қилмоқдами, деган саволини Солодовников очиқ қолдирди.\nЎтган ҳафта АҚШ расмийлари Ўзбекистонда бизнеси бўлган яна икки йирик ширкат Beeline мобил оператори эгаси Vimpelcom ва UCell операторига эгалик қилган TeliaSonera фаолиятларини ҳам тергов қила бошлади.\n11 март куни Ҳолландия прокуратураси ҳам Россия ва Норвегияга қарашли, лекин бош қароргоҳи Амстердамда жойлашган Vimpelcom ҳамда катта қисми Швеция ва Финляндия ҳукуматларига тегишли TeliaSonera устидан жиноят иши очганини маълум қилди.\nГулнора Каримова Швейцария прокуратураси терговида гумонланувчи сифатида ўтмоқда.\nАҚШ ва Ҳолландия расмийлари бу ширкатлар устидан тергов бошлаши Швейцария бош прокуратураси Ўзбекистон президентининг қизи Гулнора Каримовани пул ювиш билан боғлиқ жиноят ишида гумонланувчи, деб эълон қилган пайтга тўғри келди.\nVimpelcom ва МТС устидан бошланган терговлар Ўзбекистон раҳбарининг қизига қанчалик алоқадорлиги расмийлар томонидан изоҳлангани йўқ, лекин Гулнора Каримова устидан Швейцарияда бораётган тергов TeliaSonera иши билан бевосита боғлиқлиги аниқ.\nБундан ташқари TeliaSonera Гулнора Каримовага юзлаб миллион доллар миқдорида пора берганига доир иддаоларни тергов қилаётган Швеция прокуратурасининг коррупцияга қарши кураш бошқармаси раҳбари Гуннар Стетлер TeliaSonera ва Vimpelcom ишини тергов қилишда АҚШ, Ҳолландия ва бошқа давлатлар билан ҳамкорлик қилаётганини Озодликка тасдиқлаган.\nШунингдек, МТС ширкатининг Ўзбекистондаги шўъбаси собиқ ижрочи директори Беҳзод Аҳмедовнинг Гулнора Каримова билан биргаликда Швейцариядаги жиноят ишида гумонланувчи экани ҳам маълум.\nАйни Modus Operandi\nШвеция прокуратураси терговчиси Стетлер ўтган ҳафта Озодликка берган интервьюсида TeliaSonera ҳам, Vimpelcom ҳам Ўзбекистонда бизнес юритишда айни Modus Operandi, яъни бир хил коррупцион схемалардан фойдаланганини таъкидлаган эди. 21 март кунги суҳбатда Швеция прокуратураси вакили, МТС ҳақида ҳам айни фикрларни айтмаган бўлса-да, бунинг эҳтимоли жуда юқори эканига шубҳа қилмаслигини билдирди.\n- Мен келган хулоса шуки, агар Ўзбекистон бозорига телеком компанияси сифатида кирмоқчи бўлсангиз, TeliaSonera каби ҳаракат қилишингизга тўғри келади. Ҳар қалай кейинги 10-15 йилдаги амалиёт шундай бўлган, Ўзбекистон бозорига кирмоқчи бўлсангиз Takilant ёки шу каби бошқа ширкат билан келишувга боришингиз керак бўлган, дейди швед терговчиси.\nVimpelcom ҳам, TeliaSonera ҳам Гулнора Каримованинг хос ёрдамчиси Гаянэ Авакянга тегишли Takilant Ltd. фирмаси билан олди-берди қилган.\nМТС ишининг тергов қилинишида АҚШ расмийлари билан ҳамкорлик қиляпсизми, деган Озодлик саволига жаноб Стетлар жавоб бермади.\nTeliaSonera ва Vimpelcom ширкатлари Гулнора Каримованинг хос ёрдамчиси Гаянэ Авакянга қарашли Гибралтарда рўйхатга олинган Takilant Ltd. фирмаси билан олди-берди қилишганини этироф этган. Швед терговчилари TeliaSonera айнан Takilant Ltd. фирмаси воситасида Гулнора Каримовага 350 миллион АҚШ доллари миқдорида пора берганини гумон қилмоқда.\nОзодлик тасарруфидаги ҳужжатларга кўра, Швейцария банкларида музлатиб қўйилган Гаянэ Авакянга қарашли ҳисоб рақамларини МТС-Ўзбекистон собиқ ижрочи директори Беҳзод Аҳмедов очиб берган. Шунингдек, Швейцария бош прокуратураси пул ювишда гумон қилаётганлар рўйхатида Глунора Каримова, Гаянэ Авакян ва Беҳзод Аҳмедовлар борлиги маълум.\nБеҳзод Аҳмедов 2012 йилда халқаро қидирувга берилган.\n“Ўздунробита” мобил оператори эгаси ҳисобланган МТС ширкати фаолияти 2012 йилда Ўзбекистон ҳукумати томонидан тўхтатиб қўйилган эди. Солиқдан бўйин товлаганлик ва бошқа жиноятларда айбланиб, мамлакатдан ҳайдалгунига қадар МТС қарийб 11 миллионга яқин абоненти билан Ўзбекистон мобил алоқа бозорининг 40 фоизини назорат қилган.\nЎзбекистон ҳуқуқ-тартибот идоралари 2012 йил июнь ойида мамлакатни тарк этган Беҳзод Аҳмедовни халқаро қидирувга берган.\nШу йилнинг февраль ойида эса, Ўзбекистон прокуратураси Гаянэ Авакянни ҳибсга олди. У билан бирга Гулнора Каримованинг фуқаровий эри экани иддао қилинадиган Рустам Мадумаров ҳам қамоққа олинди.\nАйни пайтда, Россиядаги нуфузли олигархларга тегишли Vimpelcom ва МТС ширкатларининг АҚШ Адлия вазирлиги томонидан тафтиш қилина бошлагани Қўшма Штатлар Украинанинг Қрим минтақасини аннексия қилган Россияга нисбатан санкциялар жорий қилган пайтга тўғри келаётгани ҳам таҳлилчилар эътиборини тортмоқда.\nПайшанба куни АҚШ Президенти Барак Обама эълон қилган иқтисодий жазо чоралари рўйхатига Россия ҳокимияти вакилларидан ташқари йирик олигархлар ҳам кирган эди. Лекин бу рўйхатда Vimpelcom ширкати асосий акционери Альфа Групп эгаси Михаил Фридман ва ёки МТС хўжайини Владимир Евтушенков пайдо бўлгани йўқ.


Шукур Жаббор: Ўзбекистон Ёзувчилари уюшмаси раиси Муҳаммад Алига ОЧИҚ ХАТ | Fayzbog.uz\nБир раққоса тўйда “инана-нанай — инана-нанай” қилиб рақсга тушиб ўйнаб-ўйнаб келиб, уйидагиларга росса ишлаб чарчадим, деган экан. Шуни сингари Ёзувчилар уюшмаси бутун қавми билан “росса ишлаб-ишлаб” нимани қотириб беряпти? Шуни билмоқчийдим! Эшвойнинг хирмонини ташияптими? Унда хирмон қани? Агар мен Сизни ноҳақ ёзғираётган бўлсам қаламим синсин!\nУмберто Эко, Патрик Зюскинд, Ўрхон Памуқ, Харуки Мураками, Жон Грешам, Сидни Шелдон, Гадамер, Эдгaр Aлoн Пo, Эрл Гaрднeр, Виллиaм Aйриш, Федерик Бегбедер, Аст, Милорад Павич ва шу каби дунё тилларига қайта-қайта таржима қилиниб бўлинган замонавий ёзувчиларнинг асари билан ҳали ўзбек китобхони таниш эмас. Ҳатто баъзи ёзувчиларнинг ўзи ҳам таниш эмас. Танийдиганлар уларни фақат рус тилида ўқишган. Шу вақтгача Уюшма таржима қилиш учун маҳоратли таржимонларга грант бермаган. “Гарри Поттер”ни таржима қилган Гулчеҳра Муҳаммаджон маблағ тополмай асарни чоп этолмади. Айнан шу асарни таржима қиляпман деган Шокир Долимов ҳам менимча маблағ тополмаяпти. Мунира Менглиева деган ёш таржимон ҳам айнан “Гарри Поттер” номли туркум китобларни инглиз тилидан таржима қилган эди, шунингдек дунёда Инжилдан кейин энг кўп ўқиладиган “Анна Франкнинг кундалиги”ни ҳам инглиз тилидан ўгирди. Бунга ҳеч ким эътибор бермади, ҳеч қайси нашриёт лаббай деб бу китобларни нашр қилмади. Нега? Чунки ҳеч қайси ташкилот, жумладан Уюшма ҳам маблағ бермайди, бу нарсани ҳатто хаёлига ҳам келтирмайди. Дунё илм-фани, адабиёт фалсафаси ёки фалсафий адабиётни ўқувчилар афсуски рус тилида ўқишади. Шундоқ Интернетга кириб дунё ёзувчиларидан хоҳлаганимнинг номини ёзиб Google тугмачасини боссам 4 хил, баъзан 5 хил вариантда рус тилига қилинган таржимаси чиқиб келади. Ўзбекистонда-чи?! Бирорта йўқ! Уюшма таржимонларни моддий қўллаганида бундай адабий бўшлиқ пайдо бўлмасди. Бугун бирорта кўзга кўринган таржимон йўқ Ўзбекистонда. Фақат совет пайтида етишиб чиққан Иброҳим Ғафуров, Низом Комил каби бир-иккита маҳоратли таржимон бор, холос. Маҳоратли таржимон Ҳафиза Қўчқоровани ҳам, адабиётшунос Улуғбек Ҳамдамни ҳам кеткизворгансизлар. Шермурод Субхон бечора Ўрхон Памуқ асарларини таржима қилишни бошлаганига ўн йилдан ошди. Нега ўн йилдан бери таржимаси чиқмаяпти? У бечора репетиторлик қилиб кун кечиряпти. Ёзувчилар уюшмаси ахир шу қоракўзларни рағбатлантирмайдими?! Адабиёт дегани эндигина мактабни битирган қизчанинг шаблонга тушган “Ватан” ҳақидаги шеърини китоб қилишдан иборат эмас-ку. Ёки бўлмаса Уюшма иши фақат “ижоди” зўрма-зўраки шиширилган зулфиячи қизларни тўплаб олиб тадбир ўтказиш эмас-ку! Эсингизда йўқми?! Илгари адабий асарлар муҳокамаси қандай бўларди?! Муҳокамада деярли барча ёзувчилар, мунаққидлар қатнашарди ва қизғин, фойдали баҳс –мунозаралар бўларди. Энди эса адабиётнинг “а”сини тушунмайдиган ҳали ғўр коллеж ўқувчиларини тўплаб тадбир ўтказяпсиз. Энг кулгули ва ачинарлиси шундаки, ҳатто улар билан баъзан адабий асар муҳокамасини ҳам ўтказасиз. Сизнинг дастингиздан иқтидорли ёзувчилар ҳар томонга тирқираб тарқаб кетди. Нортўхта Қилич, Саломат Вафо ва бошқа талантларни уюшма сафидан ўчирдингиз. Баҳром Рўзимуҳаммаддай модернист шоир рўшнолик кўрмай кўч-кўронини кўтариб Хоразмга кўчиб кетди. Лекин балли шу Б.Рўзимуҳаммадга! Чунки у Аъзам Обидов билан “Қуш тили” антологиясини чиқарди.Бу бечораларга ҳеч ким айтмаса ҳам ўзининг шахсий ташаббуси ва шахсий маблағи эвазига қийналиб чоп этган – етти тилда чиққан “Қуш тили” халқаро антологиясини ( “Қуш тили”, Лойиҳа муаллифи: Баҳром Рўзимуҳаммад. Таржимон ва тўпловчи: Аъзам Обидов,Тошкент, “Тафаккур” нашриёти, 2011 йил) ҳазрат Алишер Навоий таваллудининг 570 йиллигини эслаб чоп этишди. Аъзам Обидов китобга битган сўзбошисида қизиқарли воқеани муқояса қилибди: “Яқинда бир учрашувда Африканинг Нигерия давлатидан келган ҳамкасбим ўзбекистонлик киши билан илк бор кўришаётгани, аммо бу юрт ҳақида қачонлардир қайсидир китобда ўқигани, хусусан, ўзбекларнинг “кўпкариси” тўғрисидаги ҳикоя унинг хотирасида ҳамон сақланиб турганини тўлқинланиб гапириб берди. Ўша сафар асносида Нью – Жерсидаги Рован Университетининг ректори Фирдавсий ва Ҳофизнинг гўзал безакли қалин китобларини кўрсатиб, шоирларнинг ғазалларидан байтлар ўқиб, уларни шарҳлаб бергани менда катта таассурот қолдирди…” деган. Шоир, таржимон Аъзам Обидов “Илонбалиқ” халқаро антологиясини ўз маблағи ҳисобига чиқариб, турли мамлакатларга почта орқали бепул жўнатган. “Қуш тили” халқаро антологияси ҳам унинг пулига чиққан. Дарвоқе, бундан аввал қирқ саккиз нафар ўзбек шоирлари шеърларини аслиятдан инглиз тилига ўгириб, “Осиё оҳанглари” номида ўз пулига чиқарган ва кўп мамлакатларга почта орқали тарқатган. Бутун бошли уюшма қилиши керак бўлган ишни уюшмага алоқаси бўлмаган бир ижодкор (аслида уюшма ўзига аллақачон аъзо қилиши керак эди) ўзи бажариб қўйяпти! Ҳолбуки, “Қуш тили” халқаро антологияси жаҳоннинг турли мамлакатларида ўқишяпти, антологияга шеърлари киритилган шоирларнинг яшаш манзилларига эътибор қаратсак: Америка Қўшма Штатлари, Канада, Колумбия, Венесуэла, Аргентина, Эквадор, Чили, Коста-Рика, Уругвай, Буюк Британия, Италия, Франция, Германия, Швейцария, Греция, Испания, Словакия, Болгария, Норвегия, Польша, Россия, Туркия, Ҳиндистон, Ироқ, Иордания, Гонг-Конг, Миср, Исроил, Ливия, Жанубий Африка Республикаси, Камерун, Янги Зеландия… Жаҳоннинг элликка яқин мамлакатида яшаб, қалам тебратаётган шоирлар шеърлари етти тилда бир муқова остида жам бўлгани бир ўзбек ижодкорининг, албатта. Афсуски, бурни баланд уюшманинг бу ишдан ҳам хабари йўқ! Оё уюшма деганлари шундоқ бўладими?\nПрезидент Мирзиёевнинг адабиётдан чуқурроқ хабари йўқ-да, адабиёт аҳлини самимий инсонлар деб билади, бўлмаса аллақачон ковушингизни тўғрилаб қўйган бўларди. Президент бечора жамиятни босиб кетган молиячи каламушларнию бошқа эскича ишлайдиганларни йўқотиш билан оввора. Замон талабини ҳис қилмайдиган адабиёт аҳлига ҳам навбат келади, шунда шунча шароит яратган Президент ҳисоб сўрайди албатта.\nАдабиётнинг атомдай кучини қишлоқда оддий деҳқон бўлиб ўтин ёришга сарфлаб юрган Раҳимжон Раҳматни ёнингизга чақириб олинг эди. Чет элда юрган Нусрат Раҳмат каби бир қанча адабиётшуносларни чақириб олинг эди. Аъзам Обидовни ёнингизга чақиринг эди. Шунда адабиёт назариясини биладиган бундай одамлардан халқ кўпроқ манфаат оларди.\nШу вақтгача уюшма бирон бир аъзосини ҳимоя қила олмаган, ҳимоя қилолмайди. Аксинча, тонворади, кечворади. Нуруллоҳ Муҳаммад Рауфхон юртга қайтганида қўлига кишан солиб ушлаб кетишганида, ёрдам сўраб борилганда нима дединглар? Нуруллоҳ Муҳаммад Рауфхоннинг уюшмага ҳеч алоқаси йўқ, аъзоликдан ўчирвордик деб тондингиз. Бу гапни ким айтганини ҳам яхши биламан, агар исбот керак бўлса гувоҳларим бор. Бирор аъзосини ҳимоя қилолмаса, бошига иш тушганда тонворса бу қанақа Худо урган ташкилот?! Чиркин маддоҳлар, гуруҳбозлар йиғилиб олган қанақа Худо урган ташкилот бу?! Бугун иттифоқлашиб, аҳил-иноқ бўлиб, дунёга юз тутишимиз талаб этилаётган бир вақтда оёғини тагидан бошқа нарсани кўрмаётган қанақа Худо урган ташкилот бу?! Ҳатто уюшма ишониб ўлиб ҳам бўлмайди! Раҳматли Усмон Қўчқор вафот этганида бир оғиз ҳокимиятга айтиб ер ажратса бўларди, лекин “Уюшма қабристон ажратиш билан шуғулланмайди” деб ўлигини сарсон қилишингизга озгина қолди. Яхшиям унинг дўстлари “Минор” қабристонидан жой олишиб шоирни тупроққа топширишди. Уюшма ўликни сарсон қилишдан ташқари тирикни “ўлдириб” қўйганини ҳам кўрдик. Ўлими олдидан Чингизхон (Муҳаммад Ғаффорнинг)нинг ёзган хатини ўқиган одам даҳшатга тушади. Машҳур америкалик шоир Кристофер Меррил Муҳаммад Ғаффор шеърлари тўғрисида халқаро доирада маъруза ўқиб баҳо берган, шеърларини Праяг Сайкиа инглиз тилидан ҳинд тилига ўгирган. Бироқ бу бечора шоир текинга даволаниш имтиёзини берувчи Ёзувчилар уюшмаси поликлиникасидан фойдалана олмагани учун вафот этган. Агар уюшма уни аъзо қилганида ўша ордона қолгур поликлиникада даволанган бўларди. Шу адабиётмизга меҳнати синган Набижон Боқий каби ижодкорларнинг ҳалигача уйи йўқ.\nТарихий воқеани бежаб ташлаб ёзилган бир пулга қиммат Амир Темур ва темурийларга оид “Улуғ салтанат” асарингизда қандай даҳшатли хатолар қилганингизни биласизми? Амир Темурнинг ёш қизчалар сийнасигача суқланиб қарашигача ёзилгани, Амир Темурнинг бир қанча фазилатлари туриб айрим ўринларда “бабник” қилиб тасвирланаётгани ҳақида ёзсам гапим чўзилади. Мен ҳозир буларга батафсил тўхталиш ниятим йўқ. Нурали Қобул бечора Амир Темур тўғрисида нашриётларга ялиниб кам тиражда китоб чиқарди. Нима у сизга алтернатив шаклда Амир Темур тўғрисида ёзгани учун сизга рақиб ва гуноҳкор ҳисобланадими?! Аслида бу гапларни, юқорида барча умумдардларни мен ёзмаслигим керак эди. Чунки Шукур эски гинасини сақлабди дейишади. Айтмоқчи ўша мунозарамизда ҳам юз фоиз ноҳақ эдингиз! “Муқанна миллий қаҳрамонми?” деган мақола сабабли қўлингиз етадиган жойларга айтиб газетамизни ёпиб жувонмарг қилвордингиз! Ваҳоланки, мен сизга “Муқанна миллий қаҳрамон эмас. Туркманистонда туғилган. Муқанна аввал ўзини улуғ ҳисоблаган, одамлар эргаша бошлагач ўзини авлиё деган, яна сафдошлари кўпайгач ўзини пайғамбар деб эълон қилган. Тағин сафдошлари кўпайгач ўзини Худо деб эълон қилган кудунгар кимса. Бу менинг гапим эмас, мана Наршахий ҳам Беруний ҳам шундай деяпти. Агар сўзингиз ҳақ бўлганида аллақачон Ислом Каримов Муқаннанинг хайкалини ўрантиб, юбилейини ўтказган бўларди” дедим. Сиз эса қулоқ солмай совет пайтида адашиб ёзган “Муқанна” ҳақидаги асарингизни ҳимоялаш мақсадида шундай йўл тутдингиз!\nЗабардаст, забарқалам ўринбосарларингиз бор. Ўзини ўзи мукофотлаган Сирожиддин Саййиддан унчалик умид қилмасам ҳам Иқбол Мирзодан умид қилаётган эдим. Билмадим, у ҳам қандайдир босим остидами, тушунмайман. Инсоф ўзларинга берсин! Баҳром Рўзимуҳаммад бечора Хоразмга кўчиб кетишидан аввал Аъзам Обидов билан янги лойиҳа – дунё шоирлари антологиясини менга омонат ташлаб кетди ва мен ҳам уни бироз тўлдирдим. Мана ишонмасангиз қуйида келтираман:\n1. Евгений Евтушенко (Россия)\n2. Санжар Янишев (Россия)\n3. Татяна Зоммер (Россия)\n4. Галина Климова (Россия)\n5. Алёна Елцова (Россия)\n6. Ўлжас Сулаймонов (Қозоғистон)\n7. Мухтор Шохонов (Қозоғистон)\n8. Омондурди Аннадурдиев (Туркманистон)\n9. Салим Бабилла ўғли (Озарбайжон)\n10. Шота Латишвили (Грузия)\n11. Дато Барбакадзе (Грузия)\n12. Ханс Магнус Энценсбергер (Германия)\n13. Урзула Крехел (Германия)\n14. Михаил Крюгер ( Германия)\n15. Петер Домбровски (Германия)\n16. Марица Бодрожич (Германия)\n17. Херта Мюллер (Германия)\n18. Йорг Фаузер (Германия)\n19. Ральф Юлке (Германия)\n20. Кристофер Меррил (АҚШ)\n21. Жене Доти (АҚШ)\n22. Тереза Мильтон (АҚШ)\n23. Артур Же (АҚШ)\n24. Паскал Петит ( Буюк Британия)\n25. Фернандо Рендон (Колумбия)\n26. Дорис Карева (Эстония)\n27. Ашур Этвеби( Ливия)\n28. Хлё Алтай Атилган (Туркия)\n29. Зофья Безшинска (Польша)\n30. Вивьен Пламб (Янги Зеландия)\n31. Маркус Ҳедигер (Швейцария)\n32. Таҳар Бекри (Тунис, Франция)\n33. Праяг Сайкиа (Ҳиндистон)\n34. Рати Саксена (Ҳиндистон)\n35. Вики Холмес ( Гонгконг)\n36. Фуад Рифка ( Ливан)\n37. Ҳусейн Ҳабаш ( Сурия, Германия)\n38. Жайне Кортез (АҚШ)\n39. Илья Каминский (АҚШ)\n40. Самми Оке Акомби (Камерун)\n41. Тибор Кочик (Словакия)\n42. Раживан Тачом Пойил ( Ҳиндистон)\n43. Йель Глоберман (Исроил)\n44. В.Ф.Лантри (АҚШ)\n45. Мэри Грейвит (АҚШ)\n46. Никола Мадзиров (Македония)\n47. Уша Акелла (АҚШ)\n48. Глория Габуарди (Никарагуа)\n49. Гулрухсор (Тожикистон)\n50. Одил Икром (Тожикистон)\n51. Франциско Де Асис Фернандез (Никарагуа)\n52. Истерин Иралу ( Норвегия)\n53. Рану Униял (Ҳиндистон)\n54. Адам Радфолд ( Гонгконг)\n55. Элис Тереза (Филиппин)\n56. Клаус Мерц (Швейцария)\n57. Ян Вагнер ( Германия)\n58. Сезай Қоракўч (Туркия) “Хизр билан қирқ соат суҳбат” яхши чиққан.\n59. Алваро Миранда (Колумбия)\n60. Антонио Трухилио ( Венесуэла)\n61. Бланка Андерсон (АҚШ)\n62. Грациэла Уинао (Чили)\n63. Ивон Гордон Ваилакис (Эквадор)\n64. Ямили Фалкон Саркис (Мексика)\n65. Хесус Гомес (Колумбия)\n66. Волтер Эспинал (Колумбия)\n67. Мерседес Роффе (Аргентина)\n68. Рудолфо Эслер (Куба)\n69. Рохелио Сандерс (Испания)\n70. Родриго Бердуго (Чили)\n71. Уриэл Мартинес (Мексика)\n72. Даниел Фрини (Аргентина)\n73. Луиз Гомес (Коста Рика)\n74. Александр Уланов (Россия)\n75. Кэрол Молдоу (АҚШ)\n76. Дэниел Кунене ( Жанубий Африка)\n77. Фадҳил-ал-Аззавий (Ироқ)\n78. Рашида Исмоилий Абубакр (Бенин,АҚШ)\n79. Саид Гоуда (Миср)\n80. Рудольф Юролек (Словакия)\n81. Мария Филиппова (Болгария)\n82. Эрик Ондрежика (Словакия)\n83. Рафаэл Кортоиз (Уругвай)\n84. Уше Петер Умез (Нигерия)\n85. Радован Бренкус (Словакия)\n86. Ндре Мъеда (Албания) Айниқса унинг “Ватан соғинчи” деган шеъри зўр.\n87. Нозим Фракула (Албания) Унинг “Мардикорлар” деган шеърини ўқиб ҳайратда қоласиз.\n88. Ҳасан Зюко Камбери (Албания) “Пул” деган шеъри машҳур.\n89. Андон Зако Чаюпи (Албания) “Шуни унутмайликки” яхши ёзилган.\n90. Наим Фрашери (Албания) “Аббос Али” билан “Шараф”ни яхши ёзган.\n91. Эваристо Карриего (Аргентина) “Уйимиз йўли” туззук.\n92. Б. Ф. Морено (Аргентина) “Қирқ саккиз балкон” яхши ёзилган.\n93. Энрике Банчс (Аргентина) “Ватан мадҳи” ва “Тутқун қўшиғи”ни зўр ёзган.\n94. Альф Сторни (Аргентина) “Кичкина одам” ва “Меланхолия”ни ажойиб ёзган.\n95. Рикардо Миро(Панама) “Сўнгги чағалай”, “ Портобело” ҳамда “Ота юрт”ни йиғлатворган.\n96. Деметрио Корси(Панама) “Панама манзаралари” ва “Кумбия”ни яхши ёзган.\n97. Д. Э. Севильяно (Панама) “Юрт бурчаклари” шеъри машҳур.\n98. Карлос Франсиско Чангмарин (Панама) “Қон-қардош қўллар”ни яхши ёзган.\n99. Владимир Висоцкий (Россия) “Раҳмат”ни ёзганига раҳмат.\n100. Уилл Женнингс (АҚШ) Айнан унинг “Юрагим уришдан тўхтамас асло” деган шеърини Селен Дион “Титаник”ка саундтрек қилиб айтган.\nХуллас ўзимни босиб олган ҳолда Сизга мен кўзгу тутдим, холос. Хулоса чиқариш ўзингиздан…\nСиз адашдингиз! УЛАРНИ ХУДО ЭНДИ УРАДИ, ЛЕКИН АДИБЛАРНИ ОРАСИДАГИ САМИМИЯТНИ, ОДАМГАРЧИЛИКНИ ДАБДАЛАСИНИ ЧИКАРИШИБ КЕТАДИГАН БУЛИШДИ.


7 март, 2021, 16:05\nСалоҳ бундай муносабатга чидай олмайди\n“Ливерпуль”нинг асосий тўпурари Муҳаммад Салоҳ чемпион жамоа таркибини тарк этишни истамоқда.\nМаълумотларга қараганда, мисрлик футболчининг бу қарорга келишига бош мураббий Юрген Клопп билан бир неча ойдан бери давом этиб келаётган зиддият сабаб бўлмоқда. Вазият “Челси” қарши учрашувда Салоҳнинг 62-дақиқада захирага олиниши туфайли янада чигаллашди.\nМуҳаммад Салоҳ “Ливерпуль”да 2017 йилдан буён тўп тепмоқда. Унинг клуб билан шартномаси 2023 йилнинг ёзигача давом этади. Жорий мавсумда премьер-лигада 26 та учрашувда 17 та гол урди ва учта голли пас оширди.\nСалоҳ кетса, "Ливерпуль" унинг ўрнига афсонавий ҳужумчини олиб келади


2. Кўҳитангда кам тарқалган, эндемик ўсимлик.\nБўйи қисқа (4–10 см), пояси йўғон, сершох, кўп йиллик ўт. Поясининг пастки қисмини ўтган йилдан қолган барг бандлари ўраб туради. Барги 18 см узунликда, баргчалари эллипссимон ёки чўзиқ наштарсимон, 8–18 жуфт, 4–10 мм узунликда, ўткир учли, икки томони майин ипаксимон, қалин тукли. Гул поясининг узунлиги баргига тенг. Гуллари бинафша ранг. Дуккаги чўзиқ, узунлиги 8 мм, икки ёнидан сиқилган. Май ойида гуллаб, меваси июнда пишади.\nСурхондарё вилояти: Кўҳитанг тизмасидаги Қизил олма қишлоғининг шимолида ва Каттақурчуқ теваракларида учрайди.\nТоғнинг ўрта қисмидаги шағалли-тошли ёнбағирларда ва сийрак арчазорларда ўсади.\nАсосан, якка ҳолда, баъзан арчазорлар орасида кичик-кичик тўплар ҳосил қилиб ўсади.\nЎсимлик ўсиб турган ерларда чорва молларининг ҳаддан ташқари кўп боқилиши туфайли ўсиш майдонлари қисқариб кетган.


Жанубий Кореяда янги президент либераллар вакили бўлиши мумкин\n14:06 / 14.04.2017\nКорея Республикаси президентлиги учун даъвогарлар рўйхатида либераллар вакили Мун Жэ Ин энг машҳур номзодлар рўйхатида биринчи ўринни эгаллади. Бундан Gallup Korea томонидан ўтказилган ижтимоий сўров натижалари дарак бермоқда.\n"Агарда сайловлар бугун ўтказилганида, респондентларнинг 40 фоизи ўз овозини Мун Жэ Ин учун берган бўларди. Бу ўтган ҳафтадаги кўрсаткичдан 3 фоиз пунктига кўпроқ", - дея таъкидланади тадқиқотда.\nМашҳурлик даражаси бўйича иккинчи ўринда Халқ партияси вакили Ан Чхоль Су қайд этилди, унинг учун сўровда иштирок этганларнинг 37 фоизи ўз овозини беришга тайёр.\nҚолган номзодлар эса анча катта фарқ билан ортда қолмоқда. Корея озодлик партияси вакили Хон Жун Пхёга сўровдан иштирок этганларнинг 7 фоизи ўз овозини беришини айтган бўлса, Адолат партиясидан бўлган Сим Сан Жон ва “Парин” партияси вакили Ю Син Минни эса 3 фоиз сайловчилар қўллаб-қувватлашларини билдирган.\nЭслатиб ўтамиз, Жанубий Кореяда мамлакатнинг аввалги президенти Пак Кин Ҳе коррупция ва ҳокимиятни суиистеъмол қилишда айбланиб истеъфога чиқарилди. Янги давлат раҳбари сайлови 9 май кунига белгиланган.\nЖанубий Корея президент


Покистоннинг Лаҳор шаҳрида юз берган теракт қурбонлари сони 72 нафарга етди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Покистоннинг Лаҳор шаҳрида юз берган теракт қурбонлари сони 72 нафарга етди\t12:29, 28 март 2016\tПокистоннинг Лаҳор шаҳридаги “Гулшани Иқбол” маданият ва истироҳат боғида юз берган теракт оқибатида ҳалок бўлганлар сони 72 нафарга етди. Бу ҳақда “Вести” нашри хабар бермоқда.\nҲудкуш террорчи ўзини портлатиб юборган вақтда боғ ҳудудида одам жуда кўп бўлган. Улар Покистон насронийларининг Пасха байрамини нишонлаётган бўлган. Мазкур портлаш 72 кишининг умрига зомин бўлди. яна 300 нафардан кўпроқ киши яраланган. Ҳудкуш боғнинг болалар ўйнайдиган қисмига яқин жойда ўзини портлатгани учун қурбонлар орасида болалар ҳам талайгина.\nАввалроқ теракт оқибатида 69 киши ҳалок бўлгани ҳақида хабар берилган эди.


Чемпионатга энг кучлилар йўл олади\n8 июнь, 2018, 07:36\nИюнь ойининг 15-22 саналарида ўқ отиш спорти бўйича Ўзбекистон чемпионати бўлиб ўтади. Айни кунларда эса барча вилоятларда мазкур мусобақаларга саралаш вазифасини ўтовчи баҳслар ташкил этилмоқда.\n- Ўзбекистон милий олимпия қўмитаси томонидан ҳар бир спорт федерациялари олдига энг сара ва кучли спортчиларни мамлакат чемпионатига жалб этиш вазифаси юклатилган. Бу орқали мураббийларимиз терма жамоага муносиб номзодларни саралаб олади, - дейди Ўзбекистон ўқ отиш спорти федерацияси бош котиби Ж.Атабуллаев.\nКеча мамлакат чемпионатига саралаш мақомидаги Тошкент шаҳар чемпионати ҳам старт олди. Барча ғолиблар номи бугун, икки хил машқлар - пневматик туппонча ва пневматик милтиқларда белгиланган масофалардаги нишонга ўқ узиш орқали аниқланади.